text:
Alpabeto a Tibetano(Naibaw-ing manipud iti Sinuratan a Tibetano)
Ti alpabeto a Tibetano ket maysa nga abugida iti Indic a taudan nga inus-usar iti panagsurat ti pagsasao a Tibetano ken ti pay Dzongkha, ti pagsasao a Sikkimes, pagsasao a LadakhiLadakhi, ken sagpaminsan pay ti Balti. Ti naimaldit a porma ket tinawtawagan iti sinuratan nga uchen (Tibetano: དབུ་ཅན་, Wylie: dbu-can; "addaan iti ulo") bayat a ti porma ti naisurat iti ima a kursibo ket tinawtawagan iti sinuratan nga umê (Tibetano: དབུ་མེད་, Wylie: dbu-med; "awan ulo").
Ti alpabeto ket asideg a naisilpo iti dakkel nga entidad ti Tibetano, ken sakupenna ti ballasiw dagiti lugar idiay Tsina, Butan, India, Nepal, ken Pakistan.[1] Ti alpabeto a Tibetano ket puon ti alpabeto a Limbu, ti alpabeto a Lepcha,[2] ken ti adu ti pagsasaona a sinuratan a 'Phags-pa.[2]
Ti alpabeto a Tibetano ket nairomanisado kadagiti nadumaduma a waya.[3] Daytoy nga artikulo ket agus-usar ti sistema ti transliterasion ti Wylie.


c: text/html

text:
Ni Imelda C. Rivero, PIA 1, Ilocos Sur
VIGAN CITY – “Mabalin nga isukat iti mamin-adu a daras amin a depektibo a produkto a nagatang iti merkado publiko,” kinuna ni Roger Ragasa, agdama a trade and industry specialist ti Department of Trade and Industry iti Ilocos Sur.
Kinuna ni Ragasa kabayatan ti programa ti Philippine Information Agency – Ilocos Sur: Dap-ayan Pagdadapilan iti DZNS Radio Station iti Vigan, kas sagudayen ti Consumers Act of the Philippines wenno Republic Act No. 7394, saanen a mabalin ti “No Return, No Exchange” policy a nailanad kadagiti resibo iti pagtagi-lakuan.
“Labsingen ti linteg ti pannakaipakat ti “No Return, No Exchange” policy gapu ta ibagbaga ti linteg nga addaan ti kalintegan dagiti umili wenno konsumer nga isukat ti gina-tangda a depektibo a produkto manipud iti “supplier” uray mamin-ano a daras,” kinuna ni Ragasa.
Segun ken ni Ragasa, naipasa ti RA 7394 tapno mapasing-kedan ti kalintegan ken kar-bengan dagiti aggatgatang wenno konsumer a naawagan ti 3Rs wenno “Repair, Replace and Refund.”
“A kayatna a sawen a dagiti depektibo a produkto a naga-tang ket masapul a matarimaan iti biang ti naglako, maisubli wenno masukatan, ken maisubli ti kuarta a panaggatang no saan a kontento ti konsumer,” kuna ni Ragasa.
Mabalin pay nga isukat ti nagatang a depektibo a pro-dukto iti sabali a kita no maka-pagtulag a nasayaat ti gimma-tang ken ti gimmatanganna.
Kinuna ni Ragasa a no kas pagarigan napukaw ti resibo ti nagatang a depektibo a pro-dukto, agpaaramid ti gim-matang ti maysa nga ‘affidavit’ a mahuraran a mangibagbaga a masapul a masukatan ti nagatang a depektibo a pro-dukto.
“No adda makita a “No return no exchange” iti resibo wenno iti paset ti pagtagilakuan mabalin nga ireklamo daytoy iti DTI,” kinunana pay ni Ragasa.
Imbalakad ni Ragasa kadagiti umili a masapul ti panagannad iti panaggatang iti produkto iti merkado publiko ken masapul nga ammuen dagiti karbengan ken obligasion kas aggatgatang.
Awan ti naituding a tiempo a mabalin nga isubli ti ginatang nga adda depektona; saan a mabalin nga ibaga ti nagga-tangan nga iti laeng las-ud ti makalawas ti panangisukat gapu ta ilegal daytoy kas sagudayen ti New Civil Code of the Philippines, kinuna ni Ragasa.#

robotstxt: allowed

filter: keep


text:
STA. MARIA, Ilocos Sur – Maysa a planta nga agpartuat iti ganagan a manamnama a makatulong a mangpaadu iti produksion dagiti mannalon ti naluktan iti Ilocos Sur Polytechnic State College (ISPC) ditoy itay nabiit .
Inlawlawag ni Dr. Ricardo Raguindin iti ISPSC a mapartuat iti planta ti ganagan a BIO-N a makatulong a mangpaadu iti apit dagiti mannalon iti mais, pagay ken natnateng. Maysa a pulbos ti Bio-N ket agdagsen iti 200 a gramo ken addaan iti dua a klase iti bacteria a naggapu iti urat ti talahib.
Inlawlawag ni Raguindin nga addaan iti kabaelan dagitoy a bacteria nga ag-recycle iti angin a nitroheno a maysa kadagiti kangrunaan a kasa-pulan ti mula tapno rumangen.
“Maaddaan ti mula a naabunuan iti Bio-N iti ad-adu nga urat a mangsisip iti sustansia iti daga,” kinuna ni Raguindin idinto nga innayonna a gapu iti daytoy, rumangen ti bulong ken sanga ti mula ket umad-adu ti bungana.
Makainut pay dagiti mannalon no agaramatda iti Bio-N, segun ken ni Raguindin.
Inlawlawag met ni Dr. Ida Dalmacio, agdama a director ti National Institute of Molecular Biology and Biotechnology (BIOTECH), a nakabase iti University of the Philippines, Los Banos College, Laguna, a nabayag metten a napartuat ti Bio-N ngem kadagitoy a gundaway laeng a maikkan iti importansia gapu ta iti masansan a pannakaaramat iti kemikal a ganagan, tumangtangken ti daga ket agtungpal a bumasbassit ti maapit.
Babaen ti Bio-N, mapasubli ti sigud a kasasaad ti daga ket pumintas ti apiten dagiti mannalon, kinuna ni Dalmacio.
Malaksid kada Dalmacio ken Raguidin, immatendar iti nasao a programa ni ISPSC president Alejandro Directo, Mayor Allen Singson ken Mayor Edgar Florendo, dagiti empleado ti Provincial Agriculture Office ken dadduma pay a bisita.


text:
Mali
Nagsasabtan: 17°N 4°W / 17°N 4°W
Ti Mali (Pranses: [mali]), opisial a ti Republika ti Mali (Pranses: République du Mali), ket ti maysa a napalikmutan iti daga a pagilian idiay Laud nga Aprika. Ti Mali ket ti maikawalo a kadakeklan a pagilian idiay Aprika, nga addaan iti kalawa iti sumurok a 1,240,000 kuadrado kilometro (480,000 sq mi). Ti populasion ti Mali ket 14.5 a riwriw. Ti kapitoliona ket ti Bamako. Ti Mali ket buklen dagiti walo a rehion ken dagiti pagbeddenganna iti amianan ket nauneg nga umabot iti tengnga ti Desierto ti Sahara, bayat a ti akin-abagatan a parte ti pagilian, nga ayan ti kaaduan dagiti agtataeng, ket mangiladawan kadagiti karayan ti Niger ken Senegal. Dagiti sentro ti ekonomia ti pagilian ket ti agrikultura ken panagkalap. Adda dagiti prominente a masna a rekurso ti Mali ket mairaman ti balitok, ken isu ti maikatlo a kadakkelan nga agpatpataud iti balitok iti kontinente ti Aprika,[7] ken asin. Agarup a kagudua tu populasion ket agbibiagda iti baba ti linia ti kinapanglaw iti lubong iti $1.25 (E.U.) iti maysa nga aldaw.[8] Kaaduan ti populasionna ket (90%) dagiti Muslim.[9]
Ti agdama nga aldaw a Mali ket parte idi dagiti tallo a Laud nga Imperio ti Aprika a tinengngel babaen ti trans-Sahara a panagtagilako: ti Imperio a Ghana, ti Imperio a Mali (ti nakainaganan ti Mali), ken ti Imperio a Songhai. Idi las-ud ti nabalitokan a panawenna, adda idi ti rumangrang-ay a matematika, astronomia, literatura, ken arte.[10][11] Iti kalatakanna idi 1300, ti Imperio a Mali ket sinakopna iti kalawa iti kadakkel ti agdama nga aldaw a Pransia ken gimmay-at iti laud nga aplaya ti Aprika.[12] Idi naladaw a maika-19 a siglo, idi las-ud ti Karapkap para iti Aprika, innla ti Pransia ti Mali, ken inaramidna akas parte ti Pranses a Sudan. Ti Pranses a Sudan (ammo idi a kas ti Sudanes a Republika) ket kimmaddua iti Senegal idi 1959, ken nakagun-od iti wayawaya idi 1960 a kas ti Pederasion ti Mali. Kalpasan ti nabiit, kalpasan ti ipapanaw ti Senegal manipud iti pederasion, bukod nga inrangarang ti Sudanes a Republika a kas ti nawaya a Republika ti Mali. Kalpasan ti napaut a paset ti panawen iti turay ti maysa a partido, ti kudeta idi 1991 ket isu ti nakaiturongan ti pannakaisurat ti baro a batay-linteg ken ti pannakaipatakder ti Mali a kas demoratiko, ken kas adu a partido nga estado.
Idi Enero 2012, napasamak ti maysa a siiigam a suppiat idiay akin-amianan a Mali, a dagiti rebelde a Tuareg ket nangalada iti panagtengngel idi Abril ken inrangrangda ti ipapanaw iti baro nga estado ti Azawad.[13] Ti suppiat ket pinarikutan ti maysa a kudeta ti militar a napasamak idi Marso[14] ken kalpasanna ti panalalaban dagiti rebelde ti Tuareg ken Islamista. Iti panagsungbat kadagiti panagal iti teritoria babaen dagiti Islamista, inrugi ti militar ti Pransia ti Opération Serval idi Enero 2013.[15] Kalpasan ti maysa a bulan, dagiti puersa ti Mali ken Pransia ket naalada manen ti kaaduan ti amianan.
Dagiti nagibasaran[urnosen | urnosen ti taudan]
- ^ Presidency of Mali: Symboles de la République, L'Hymne National du Mali. Koulouba.pr.ml. Naala idi 4 Mayo 2012.
- ^ "Mali preliminary 2009 census". Institut National de la Statistique. Naiyarkibo manipud iti kasisigud idi 18 Abril 2010. Naala idi 12 Enero 2010.
- ^ a b c d "Mali". International Monetary Fund. Naala idi 20 Abril 2012.
- ^ "Gini Index". World Bank. Naala idi 2 Marso 2011.
- ^ "2016 Human Development Report" (PDF). United Nations Development Programme. 2016. Naala idi 21 Marso 2017.
- ^ Which side of the road do they drive on? Brian Lucas. Agosto 2005. Naala idi 28 Enero 2009.
- ^ Mali gold reserves rise in 2011 alongside price. Naala idi 17 Enero 2013
- ^ Human Development Indices Naiyarkibo 2012-01-12 iti Wayback Machine., Table 3: Human and income poverty, p. 6. Naala idi 1 Hunio 2009
- ^ "Chapter 1: Religious Affiliation". The World's Muslims: Unity and Diversity. Pew Research Center's Religion & Public Life Project. 9 Agosto 2012. Naala idi 4 Septiembre 2013.
- ^ Topics. MuslimHeritage.com (5 Hunioe 2003). Naala idi 8 Oktubre 2012.
- ^ Sankore University. Muslimmuseum.org. Naala idi 8 Oktubre 2012.
- ^ Mali Empire (ca. 1200- ) | The Black Past: Remembered and Reclaimed. The Black Past. Naala idi 8 Oktubre2012.
- ^ Lydia Polgreen and Alan Cowell, "Mali Rebels Proclaim Independent State in North", The New York Times (6 Abril 2012)
- ^ UN Security council condemns Mali coup. Telegraph (23 Marso 2012). Naala idi 24 Marso 2013.
- ^ "Mali – la France a mené une série de raids contre les islamistes". Le Monde. 12 Enero 2013. Naala idi 13 Enero 2013.
Bibliograpia[urnosen | urnosen ti taudan]
- "Constitution of Mali" (PDF) (iti Pranses). A student-translated English version is also available.
- DiPiazza, Francesca Davis (2006). Mali in Pictures. Minneapolis, Minnesota: Learner Publishing Group. ISBN 978-0-8225-6591-8.
- "Mali country profile" (PDF). Library of Congress Federal Research Division. Enero 2005. This article incorporates text from this source, which is in the public domain.
- Milet, Eric & Manaud, Jean-Luc (2007). Mali (iti Pranses). Editions Olizane. ISBN 2-88086-351-1.
- Velton, Ross (2004). Mali. Bradt Travel Guides. ISBN 1-84162-077-7.
Dagiti akinruar a silpo[urnosen | urnosen ti taudan]
Midia a mainaig iti Mali iti Wikimedia Commons
Pakaammo ti panagbiahe idiay Mali manipud iti Wikivoyage (iti Ingles)
Wikimedia Atlas iti Mali
- Opisial a website
- Mali a naikabil iti The World Factbook (iti Ingles)
- Mali manipud iti UCB Libraries GovPubs
- Kitaen ti Mali iti Proyekto ti Nawaya a Direktorio (iti Ingles)
- Bariweswes ti Mali manipud iti BBC News
- Mali
- Dagiti pagilian idiay Aprika
- Dagiti pagilian ti Laud nga Aprika
- Dagiti dati a kolonia ti Pransia
- Dagiti pagilian ken teritorio nga agsasao ti Pranses
- Dagiti naserraan ti daga a pagilian
- Dagiti liberal a demokrasia
- Dagiti kabassitan a naparang-ay a pagilian
- Dagiti estado a kameng ti La Francophonie
- Dagiti estado a kameng ti Kappon ti Aprika
- Dagiti estado a kameng ti Organisasion ti Islamiko a Pagtitinnulongan
- Dagiti republika
- Dagiti estado ken teritorio a nabangon idi 1960
- Dagiti estado a kameng ti Nagkaykaysa a Pagpagilian


text:
SANTO DOMINGO, Ilocos Sur – Saan a politika no di ti napalabas a nakaisangkotanna a kaso ti maysa kadagiti anggulo a kitkitaen dagiti polis iti pannakapapatay ti maysa a barangay captain iti asideg ti pagpallotan iti Barangay Bacunero ditoy nga ili idi Mayo 29.
“Awan a pulos ti nairepreport kaniak a problema maipanggep iti politika iti Barangay Cabigbigaan iti napalabas,” kinuna ni Police Inspector Arsenio Ramos, hepe ti polis ditoy, iti interbio kenkuana ni Eugene Paet ti DWRS Commando Radio itay nabiit kas reaksionna iti agwarwaras a damag a politika ti adda iti likudan ti pannakapapatay ni Barangay Captain ti Cabigbigaan Salvador Tabangay.
Kinuna ti hepe ti polis a ti mapapati a pannakainbolbar ti biktima iti droga ken ti kasona nga estafa iti napalabas ti tuttutokan dagiti polis.
“Segun kadagiti reports…, adda met dagiti aramidna idi adda pay iti serbisio,” kinuna ni Ramos idinto nga innayonna a namin-adu a rineid ti polis ti balay ti biktima gapu iti mapapati a pannakainbolbarna iti droga idi saan pay nga isuna ti hepe ti polis ditoy nga ili.
“…adda pay nakitami ditoy nga estafa case maikontra ken ni Tabangay gapu iti saanna a panagbayad iti pinustaanna iti pallotan,” kinuna ni Ramos.
Kinuna ti hepe ti polis a nupay nabayagen dagitoy a kasona, “ditayo met ammo no ita la a natsansaanda” sana innayon a dagitoy ti pinagtitiponda iti panagimbestigada.
Kinuna ni Ramos nga adda dagiti pagilasinan a hired killer ti nangpatay iti barangay captain.
Segun ken ni Ramos, iti inisial nga inbestigasionda, karuruar ni Tabangay iti galiera idi pinalikudan a pinaltogan ti suspek.
Idi natumba ni Tabangay, mapapati nga inasitgan ti suspek sana pinaputokan manen.
Kinuna ni Ramos a ti sugat ti biktima iti puon ti lapayagna ti nakatayanna.
Mapapati a nagnagna ti di pay nabigbig a suspek a naglibas kalpasan ti pammapatay ngem saanen a nasapulan dagiti nagresponde a pannakabagi ti linteg.
Nakarekobre dagiti inbestigador iti sumagmamano a kapsula iti nakapasamakan ti krimen.
Kanaig daytoy, inwaragawag ni Ramos a maysa a grupo dagiti umili a mangisakit iti biktima ti nangitanggaya iti P50,000 para iti makaited iti impormasion para iti pannakabigbig iti nangisayangkat iti pammaltog.
Nagsasaruno itay nabiit dagiti pammapatay iti probinsia a nakaaramatan iti paltog.#


text:
AGLUKAT ita nga aldaw ti School Year 2018 – 2019. Sisasagana kadin dagiti eskuela-publiko, mangisursuro, estudiante ken nagannak iti panangrugi ti klase?
Inrakurak ni Education Secretary Leonor Briones a nakasaganan dagiti school buildings ken dadduma a pasilidad iti panaglukat ti klase iti Kindergarten – Grade 12 iti pagilian kalpasan ti pannakaisayangkat ti Brigada Eskwela iti napalabas a lawas.
Kabayatan ti innem nga aldaw a Brigada Eskwela, naipakita manen ti panagtitimpuyog dagiti agpapaay iti DepEd, nagannak ken dagiti adda iti komunidad. Panagkaykaysa ken panagtitinnulong iti pannakasimpa ken pannakadalus dagiti pasdek ken siled pagadalan, ken panagtitinnulong kadagiti magastos a kasapulan iti panangisagana kadagiti eskuela tapno nagin-awanton dagiti estudiante no sumrekda kadagiti eskuelaan.
Nagkas-ang laeng ta dagiti nagannak dagiti estudiante nga adu kadakuada dagiti narigat ti panagbiagna ti agkokontribusion tapno laeng makagatangda kadagiti kasapulan a mangpapintas kadagiti siled ken pasdek pagadalan a sakup ti DepEd kabayatan a nagadu nga ahensia ti gobierno dagiti saanda nga ammo ti pangipapaayanda dagiti pondoda. Adda dagiti nagannak nga agbibingay iti igatangda iti pinta tapno mapinturaan dagiti nangirngir a pasdek. Adda dagiti kameng ti Parents, Teachers and Community Association dagiti pang-publiko a pagadalan nga agkokontribusion tapno makagatangda iti lansa, semento, kayo ken galba tapno masimpa dagiti pagadalan, kabayatan a nagadu dagiti proyekto dagiti ahensia ti gobierno nga awan mamaayna, kas kadagiti white elephant projects, ken dagiti nabiit pay a nabangon nga imprastraktura a saan pay a naabrot ngem sigud a masukatanda.
Mairaman ti pannakapadur-as ti edukasion a prioridad ti administrasion ni Presidente Rodrigo Duterte nga ik-ikkan dakkel a a pondo tapno mapadur-as ti kalidad ti adal iti Pilipinas. Dayta pay ti gapu a naadaptar ti Kindergarten to Grade 12 Program tapno makapada ti Pilipinas iti international standard ti kalidad ti edukasion. Dakkel a pondo ti mayal-alokar iti DepEd a maus-usar para iti sueldo dagiti mangisursuro, pannakabangon ken pannakamantiner dagiti pasdek ken pasilidad, ken pannakagatang ken pannakasaluad dagiti alikamen ken kasapulan iti pagadalan. Ngem apay a maipabaklay pay laeng kadagiti nagannak ken mangisursuro dagiti dadduma a paggastosan dagiti pagadalan kas ti sueldo dagiti para dalus wenno utility worker, pagbayad ti koriente, ken igatang kadagiti gripo, bentilador ken dadduma pay nga alikamen.
Mapaliiw nga adu latta dagiti pangpubliko nga eskuela iti nagduduma a paset ti pagilian dagiti agsagsagaba iti problema iti kinadaan dagiti pasdek, kinakirang dagiti pasilidad, tugaw, ken dadduma pay a kasapulan iti eskuela. Adu pay laeng a public schools kadagiti nauneg a barangay dagiti agkurang ti mangisursuro ken awanan kadagiti natalged nga school buildings.
Adu dagiti eskuela kadagiti nasulinek a lugar ti agkurkurang dagiti siled-pagadalan ken kinaawan ti koriente tapno dagiti mangisursuro ket makaaramatda kadagiti moderno nga audio-visual aid, ken dagiti estudiante ket mapadasanda ti kabaruanan a teknolohia, ti panagaramat ti computer ken nagduduma a gadget tapno maadalanda iti kabaruanan a siensia ken teknolohia.
Ita a panaglukat ti klase ita a tawen, masubok manen ti anus ken dedikasion dagiti mangisursuro kas maikadua a nagannak dagiti adalanda tapno matubayda nga agbalin a namnama ken pagsanggiran iti masakbayan. Narigat a propesion ti panangisuro kadagiti ubbing ken agtutubo ta kasapulan daytoy ti adu nga anus iti panangiwanwan kadagiti dagmel ken nasukir nga adalan nangruna kadagiti agpapaay kadagiti public schools. Nagasgasat ketdi dagiti mangisursuro kadagiti pangpubliko a pagadalan ngem dagiti mangisursuro kadagiti pribado nga eskuela ta nangatngato nga amang ti sueldoda. Ngem saan laeng a nangato a sueldo ti pagubbogan ti ragsak dagiti mangisursuro; kangrunaanna no makitada nga agballigi wenno agbalin a nasayaat dagiti adalanda.
Iti iseserrek wenno panagsubli dagiti estudiante kadagiti pagadalan ket dakkel nga akem ken karit kadakuada ta narigat ti agadal. Kasapulan daytoy iti anus, sakripisio ken disiplina. Nasken ti panagadalda tapno maisagana ti naraniag a masakbayanda, ken ti masakbayan ti pamiliada ken ti pagilian. Nagasat dagiti ubbing ken agtutubo nga adda gundawayda nga agbasa ta adu dagiti kapatadanda dagiti saan a makastrek iti pagadalan uray napalaus ti tarigagayda ngem saanda a makapagbasa gapu iti nakaro a rigat ken dadduma pay a tubeng iti panagadalda.
Naindaklan a sakripisio dagiti nagannak ti panangisakadda kadagiti annakda tapno masagutanda iti nasaysayaat a masakbayan nangruna itan ta rumigrigat ti panagbiag. Awan samiren dagiti nagannak a rigat tapno maipaayanda iti adal dagiti annakda ta dayta ti kapatgan a maipatawidda a saanto a pulos a mapukaw iti tungpal biagda.
Iti pannakagun-od ti edukasion, nasken ti panagtitimpuyog ti gobierno ken dagiti amin a maseknan iti pribado a sektor tapno makaadal ken matubay dagiti ubbing ken agtutubo a namnama iti masakbayan ken sumaruno a henerasion. (Eden Alviar)


text:
Kastoy, Kapid, Ditoy Hawaii
KALPASAN ti tallo ket kagudua a bulan a panagipugso ti Bulkan Kilauea iti minilmilion a metro kubiko a lava idiay Puna, Big Island, nagin-inut a kimmapuy ken nagkalma itay napalabas a lawas ti nasao a bulkan. Saanen a pumallangatok dagiti lava nga aggapu iti nasurok a maysa a kilometro ti kaatiddogna a birri ti daga a pinarnuay dagiti rinibu a ginggined, maysa kadagitoy ti immabot iti pigsa a 5.3 iti Richter scale.
Ti panagbettak ti bulkan a nangrugi idi Mayo 3 ti nakaigapu a nagaburan ti nalawa ken nauneg a dan-aw ken ti geothermal power plant iti nasao a lugar, ti napintas a buya ti Kapoho beach a paspasiaren dagiti turista, ken ti pannakauram ti nasurok a pito gasut a balay ken pasdek. Maipagarup nga ad-adu ti naibel-a a lava iti daytoy a gundaway ngem ti lava a naipugso iti namitlo daras a bimtak ti nasao a bulkan iti napalabas a dua a siglo.
Ngem kadagiti agpalpaliiw a taga-Puna, kas man adda pannakainaig ti bulkan iti eleksion lokal iti Hawaii County a naaramid itay Agosto 12.
Kabayatan ti nabara a risiris dagiti dua nga agpaidasig a para konsehal ti Distrito 4 (amianan ti Highway 130 wenno Keaau-Pahoa Road) ti Hawaii County, da Eileen Ohara, 66, ti agdama a konsehal, ken Ashley D. Kierkiewicz, 32, ti kimmarit ken damona ti timmapog iti politika, para iti eleksion primaria, agtultuloy met ti panagayus ti lava a puon ti nakaipapilitan dagiti agindeg kadagiti subdibision a ginaburan ken pinuoran ti lava, ti napan nagpaing iti evacuation center idiay sentro ti Pahoa.
Gapu ta dua laeng dagiti agpaidasig iti dayta a takem, ti mangabak iti eleksion primaria ti maibilangen a nangabak. Nayanak idiay Wilmington, DE ni Eileen O’Hara. Addaan iti doktorado iti natural resource economics, agpapaay a propesora iti University of Hawaii, Hilo Campus ken agdama a konsehal ti District 4, Hawaii County. Nagturpos ni Ashley iti political science iti University of Hawaii ken agpapaay a Senior Account Executive ti Hastings & Pleadwell. Apoko daydi Pelagio Cariño nga immay nagtrabaho iti kaunasan ditoy Puna, Hilo, Hawaii idi 1924. Anak ni Marietta Duldulao ti Binaratan, Sarrat, Ilocos Norte.
Narikut ti kasasaad dagiti pamilia nga adda iti evacuation center. Adu kadagitoy ti awanan naibakuit nga alikamen, makan, kawes, kdp. Ket nupay adda dagti kameng ti civil defense manipud iti munisipio ken estado, saan nga umdas dagitoy a mangipaay iti serbisio iti kastat’ kaaduna a pamilia.
Tapno naan-anay ti serbisio a maipaay kadagiti makasapul iti saranay, binuangay ni Ashley D. Kierkiewicz, kaduana ni Ikaika Marzo, maysa a negosiante, ti Pu’uhonua O Puna, wenno “The Hub.” Kangrunaan a panggep ti The Hub ti mangikalikagum iti pannakabangon ti pagtaengan a para kadagiti agsagaba iti didigra a kas iti pinarnuay ti bimtak a bulkan wenno iti kanito a dumteng ti bagyo wenno panagaluyo ti taaw. Maipatungpal daytoy babaen ti panagtinnulong ti gobierno ken dagiti pribado a kompania. Agpaay pay ti The Hub a mangidanon kadagiti kasapulan dagiti nagbakuit, agraman ti pannakaibunong dagiti taraon.
“Awan pannakainaig ti politika wenno ti kandidaturak iti itutulongko kadagiti biktima ti Kilauea,” kinuna ni Kierkiewicz. “Bayat ti itutulongko wenno kaaddak iti bakuitan, impaigidko ti politika. Ket no adda makaamiris kadagiti adda iti bakuitan nga agpaidasigak a pabotosan a konsehal, isungbatko a saan a nasken kaniak dayta a banag iti dayta a kanito. Ket no bilang kayatda a mapagsasaritaan ti maipanggep iti panagpaidasigko, kiddawek nga iti ruar ti bakuitan ti pagsasaritaanmi,” innayonna.
Iti sabali a bangir, iti biang ni Eileen Ohara, indiayana met ti tulongna kadagiti biktima ti Bulkan Kilauea ken kadagiti adda iti bakuitan babaen ti panangisalakanna kadagiti nabati a taraken nga aso wenno pusa kadagiti pagtaengan a napanawan. Kas maysa nga agdama nga opisial ti ili, inkalikagumna ti pannakaaramid ti naisangsangayan a sesion iti lehislatura tapno mataming dagiti banag a pakaseknan dagiti biktima ti agay-ayus a lava.
Kas ken ni Kierkiewicz, insayangkat ni Ohara ti panangbirok iti umno a pagtaengan dagiti biktima ti Bulkan Kilauea ken ti pannakataming ti seguro (insurance) dagiti nadadael a sanikua, balay, kdp. Inyusuat pay ni Ohara ti pannakaipalubos dagiti dadduma a paset ti bakir a mauma tapno mamulaan iti papaya ken nadumaduma a nateng. Kas naagapad iti napalpalabas, nagaburan iti lava dagiti pagtatalonan, wenno saan, nabangenan dagiti kalsada nga agturong kadagiti kapapayapaan.
Dua nga aldaw sakbay ti eleksion primaria, nagin-inut a nagkulpa ti pannakaipugso dagiti lava. Iti bigat ti Sabado, Agosto 12, nagturong dagiti adda iti bakuitan ken dadduma nga umili kadagiti presinto a pagbotosan.
“Ti napaliiwko a pasnek ken alibtakda a timmulong kadagiti nagsagaba iti didigra ti nagrukodak no asino ti binotosak a konsehal,” kinuna ni Danielle Wescott idi rimmuar manipud iti biumbo. Ngem idi maimtuod no ni Kierkiewicz wenno ni O’Hara ti binutosanna, saan a simmungbat. Namrayanna laeng ti immisem.
Eileen O’Hara
Ashley Kierkiewicz


text:
VIGAN CITY – Nabuntog ti pannakakalsada ti Quezon Avenue ditoy ket pagduaduaan a malpas iti naituding a petsa.
Daytoy ti kapaliiwan ni Konsehal Audie Agdamag idinto nga indagadagna ti nadardaras a pannakaitrabaho ti nasao a kalsada ta maperhuisio unayen ti publiko.
Narugian idi Mayo daytoy a proyekto nga agpateg iti P10 milion a nagtaud iti pundo ti Department of Public Works and Highways ket nakaiskediul a malpas iti Oktubre 17 daytoy a tawen.
Ngem sumaning-in dagiti akinkukua kadagiti pagtagilakuan gapu iti bimmassit a mapastrekda ken dagiti commuters gapu iti nakaro a trapiko a pakataktakanda.
Impaulog ni Mayor Ferdinand C. Medina ti Executive Order No. 13 a panagbalin ti Quezon Avenue a one-way street bayat ti pannakakongkreto ti nasao a kalsada ngem kaskasdi a naginad ti trapiko iti daytoy a paset ti kalsada a maibilang a sentro ti negosio ditoy.
Kinuna ni Agdamag nga Oktubre 17 ti naikabil a completion date ti nasao a proyekto ngem pagduaduaan a malpas daytoy agsipud iti mapaliiw a nabuntog a pannakatrabahona.
“Supposed to be a malpas iti Oktubre 17 ngem Oktubre 2 itan, ket diak ammo no kasano a malpasda ti kalsada,” kinuna ni Agdamag idinto nga indagadagna a mapaayaban ti DPWH ken ti City Engineering Office tapno ipalawagda ti estado ti nasao a proyekto agsipud ta dakkelen ti perhuisiona iti publiko.
Ngem iti immun-una a palawag ti DPWH, nupay ikagkagumaanda ti naannayas a pannakatrabaho ti proyekto, adda dagiti lapped, kas kadagiti poste ti elektrisidad a masapul a maiyalis ken masalapon a tubo ti danum ti Metro Vigan Water District ken dagiti pribado a concessionaires.
Kanaig daytoy, kinuna ni Vice Mayor Franz Ranches a tapno ma-maximize ti orasda, ipaimana ti kiddaw ni Agdamag iti komite ti inprastruktura tapno awisenna ti pannakabagi ti DPWH wenno ni Prov. Engineer ti First District Andrelito Tagorda, ken ti city engineer tapno mapagsaludsodanda iti konseho mainaig iti konstruksion ti kalsada iti Quezon Avenue, ken ti kontratista tapno maala ti pammatalgedna a malpas ti kalsada iti naituding a petsa.


text:
NARVACAN, Ilocos Sur – Nasugatan ti konduktor ken drayber ti maysa a minibus kalpasan a natupakan ti luganda iti dakkel a kayo ti narra kabayatan iti panagpatarayda iti national highway, barangay Santa Lucia, ditoy.
Nabigbig dagiti nasugatan a da Eduardo Pipo, 26, agnaed iti Zone 1, Bantay, Ilocos Sur, drayber, ken ni Anthony Gazmen, 28, agnaed met iti Puspos, Bantay, Ilocos Sur, ken konduktor ti minibus a Honolulu Twister, addaan iti plaka No. AVZ-634.
Iti inisial nga imbestigasion dagiti pannakabagi ti linteg ti Narvacan, agtartaray nga agpabagatan ti lugan idi kellaat a nagtuang ti dakkel a pinuon ti narra iti dalan.
Pinadas ti drayber a liklikan ti panakaidungparna iti kayo, ngem maigapu iti kinagalis ti kalsada iti dayta a gundaway, naaksidenteda.
Nasugatan ti drayber ken konduktor ken nakaro ti pannakadadael ti lugan.
Nupay, kasta, saan met a naan-ano dagiti pasahero.
Mapapati a limmukay ti daga a kimpetan dagiti ramut ti narra gapu iti nagsasaruno a bayakabak.


text:
Pagsasao a Roviana
Ti pagsasao a Roviana ket kameng ti sanga ti Amianan a Laud a Solomoniko ti pagsasao nga Oceniko. Daytoy ket naisasao iti likmut ti luek ti Roviana ken Vonavona iti amianan a tengnga ti Baro a Georgia iti Is-isla Solomon. Daytoy ket addaan kadagiti 10,000 nga agsasao a kas ti umuna a pagsasaoda ken ti pay maipatinayon a 16,000 a kaaduan ket lallakay nga agtawen iti nasursurok ngem 30 a mangisao daytoy a kas maikadua a pagsasao (Raymond 2005). Iti napalabas, ti Roviana ket adu idi nga inus-suar a kas pagsasao iti panagtagilako ken inus-usar pay a kas lingua franca kadagiti panggep ti simbaan iti Akinlaud a Probinsia ngem itan ket suksukatanen babaen ti Pijin ti Is-isla Solomon.
Dagiti nagibasaran[urnosen | urnosen ti taudan]
- ^ a b Roviana iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Roviana". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Gapu iti nangato a bilang dagiti pamilia nga awanan iti Philhealth cards iti probinsia, maysa a memorandum of agreement ti napirmaan iti nagbaetan ti gobierno probinsial nga imbagian ni Gov. Deogracias Victor “DV” Savellano ken PhilHealth Insurance Corporation nga imbagian ni Orlando Pangilinan Jr. iti simple a seremonia a naangay iti opisina ti gobernador idi Disiembre 2.
Kinuna ni Gov. Deogracias Victor Savellano, inrusatna ti Dur-as ken Virtud para iti Benneg ti Salun-at dagiti Ilokano (DVBS) agsipud ta base iti kaudian a surbey, aganay 23,000 a napanglaw a pamilia ti awanan iti Philhealth card.
“Irugitayo iti 10,000 a pamilia agingga a maikkantayo ti 23,000 nga awanan iti philhealth card,” kinuna ti gobernador.
Kinuna met ni Sangguniang Panlalawigan Member Gerardo Lahoz, chairman ti committee on health a hospital-based dagiti maiyenrol itoy a programa. Apaman a maammuan ti ospital nga awananda iti Philhealth card dagus a maikkan dagitoy.
“Itoy a wagas, maka-reinburse dagiti ospital ti gobierno iti opisina ti PHIC nga isu ti agbalin manen a pondo dagitoy nga ospital a saan ketdi a kas ita a panay ruar ti pondo para kadagiti charity patients,” inlawlawag ni Lahoz.
Iti met biang ni Philhealth Ilocos Sur Manager Orlando Pangilinan Jr., kinunana nga addan P2 milion a nailatang a pondo para itoy a programa nga agpaut iti makatawen.#


text:
Monday, October 3, 2016
SERBISIO TI KABARBARO A DOKTOR TI RHU-CABUGAO, NARUGIAN
Cabugao, Ilocos Sur - Rinugianen ni Dr. Bettina V. Ramos, M.D., natudingan ken kabarbaro a Doktor iti Municipal Rural Health Unit ti ili a Cabugao ita nga Oktubre 3, 2016 a no sadino a ditoy ket agagas kadagiti sakit dagiti mapan agparikna nga umili iti inaldaw.
Naiyam-ammo ti panagserbisio ti kabarbaro a Doktor iti RHU-Cabugao babaen ken ni Mrs. Janet Sison, Public Health Nurse iti imatang ti Pamilia-LGU kalpasan iti Flag Raising Ceremony iti Oktubre 3, 2016.
Kabayatanna, maysa kadagiti prayoridad a programa ti Gobierno Munisipal nga idauluan ni Mayor Josh Edward S. Cobangbang iti agdama ket iti agtultuloy a pannakataming iti salun-at dagiti umili ti Cabugao.
Imbatad ni Mrs. Janet Sison, Public Health Nurse a nakasapulan ti akem ti maysa a Doktor nga agamiris ti sakit ken agagas.
Ni Dr. Ramos ket Taga-San Juan, Ilocos Sur ken anak ni Mrs. Beverly Ramos, agdama nga Empleado ti Department of Health (DOH). Nagturpos ken naipasana ti Eksamen iti Kurso a Medisina sakbay iti yuumayna panagserbi iti ili a Cabugao. # (Web In-Action)
Posted by Bayan ng Cabugao, Ilocos Sur at 9:00 AM
Subscribe to: Post Comments (Atom)


text:
“Saan a mabalin!” timmangken ti timek ni Elias.
“Dayta ti pangngeddeng ti gobernador.”
“Mangtedak iti pawayway, Mr. Baluigas. Masapul a patgan ti gobernador ti kidkiddawenmi. No saan…” impangta ni Elias.
“Look, Malvar, simpatia ti gunggun-odenyo. No patuloyenyo ti panggepyo, lunod ti apitenyo.”
“Maysa laeng nga oras ti pawaywaymi, Mr. Baluigas!” intupak ni Elias ti auditibo.
“Malungsotkayo la ketdi iti pagbaludan, agtutubo,” kinuna ni Mayor de la Cuesta. “Di itulok ti gobernador a basakbasakenyo ti turay!”
“Agtalnaka!” imbugtak ni Elias.
Immanges ni Abel iti nauneg. Kasla dina patien a paayen ti gobernador ti kiddawda. Awan kadin ti kaes-eskan ti biag dagiti pasahero? Gabat la kadin ti kayariganda a makugtaran iti dalan?
Immapay iti panunotna ni Luzviminda. Kaanonto ti panagpatingga ti panagsagabana?
Immaweng ti transmitter. Ni Baluigas.
“Di agkir-in ti gobernador iti nalpasnan nga inkeddeng,” kinunana.
“Ultimatum daytoyen, Mr. Baluigas,” kinuna ni Elias. “Kalpasan ti maysa nga oras ket di baliwan ti gobernador ti pangngeddengna, saggaysaenmi a patayen dagiti pasahero.”
“Adda isingasingko, Malvar,” kinuna ni Baluigas. “Wayawayaanyo dagiti pasahero ket dakami ti mangsandi kadakuada.”
“Saankami a maag,” imper-ak ni Elias. Intupakna ti bagina iti tugaw. Narugit dagiti balikas a nagaon iti bibigna.
“Sumukokayo laengen, agtutubo,” kinuna ni Mayor de la Cuesta. “Bareng mapalag-anan ti basolyo.”
“Dimo ibbusen ti pasensiak, Mayor!” inkusilap ni Elias.
Kinalbit ni Abel ni Elias sana insenias ti panagpaknida. “Nasayaat ti singasing ni Baluigas,” nakunana. “Apay a dita awaten?”
“Saan a mabalin!”
“Dayta laeng ti pamuspusan tapno…”
“Dika agkammatalek iti turay. Ipaammalmo ti tanganmo ket sibubukel a takiagmo ti alun-onenna.”
Saanen a nagtimek ni Abel. Dina magustuan ti pagturongan dagiti pasamak. Nasken kadi a maiparukpok ti dara tapno matun-oyanda ti panggepda?
Dina napupuotan a naapiras ti piglat ti mugingna. Naalana ti piglat iti naminsan a panagdemonstrasionda. Nadara daydi a demonstrasion. Narungsot dagiti nagtagibatuta a polis. Kayariganda ti kuton a dida ammo ti kumlebanda.
Nagwengweng ti transmitter. Nailasin ni Abel ti timek ti agiwarwarnak.
“Ladingitek,” kinuna ni Baluigas. “Saanen a mabalusingsing ti pangngeddeng ti gobernador.”
Namulenglengan ni Abel ti transmitter. Kellaat a sinippayot ti lawag: kasla karnero a maisakripisio dagiti pasahero iti altar dagiti nabileg!
“Look, Malvar, saan pay a naladaw ti amin. Sumukokayon tapno nalaglag-an met laeng ti dusayo. Nagsangpeten dagiti national newspapers. Namnamaek a makisimpatiada iti iruprupiryo a pannakarabngis ti kalinteganyo. Ammok a maawatda ti sasaadenyo.”
“Dinak pagkatawaen, Mr. Baluigas. Sangsangkamaysa ti burik dagiti agtuturay. Agkikinnalubda agsipud ta agpapada a rinuker!”
“Saan amin nga agtuturay ket rinuker. Adu ti disente kadakuada, Malvar. Uray ti sangakaban a bagas, adda latta nailaok nga itta.”
Saan a nagtimek ni Elias. Ngem nairteng ti rupana a nangtaliaw kadagiti pasahero.
“T-tungpalem ti pangtam?” inamad ni Abel.
“Awan ti pagpilianta!”
Napatengngaag ni Abel idi limteng ti sirena nga umas-asideg. Immapiring iti tawa. Al-alikubkoben dagiti lugan ti eroplano. Dimsaag dagiti armado a soldado ket nagpuestoda. Nakasagana dagiti armasda.
Naguni ti transmitter. Ti provincial director.
“Naalikubkobkayo, Malvar. Sumukokayo a natalna tapno awan ti madesgrasia!”
Ginammatan ni Elias ti auditibo.
“Papanawem dagiti soldadom, ,” impukkawna. “No saan….”
“Ladingitek, Malvar,” insungbat ni General Sison. “Sursurotek ti naibilin kaniak.”
“Didakam’ piliten a pumatay, General.”
“Bilin ti bilin. Masapul a tungpalek.”
“Karkaritendakami, ha!” intupak ni Elias ti auditibo. Kellaat a ginammatanna ni Mayor de la Cuesta.
“A-ania ti aramidenyo kaniak?” nagtigerger ti timek ti mayor.
“Malasmo. Dakami ita ti berdugo a mangungaw iti kinadakesmo, Mayor de la Cuesta!”
(Maigibusto)


text:
Manipud iti Wikipedia, ti nawaya nga ensiklopedia
Darsen a mapan iti pagdaliasatan
Darsen a mapan agbiruk
UTC+05:30 2008: Asul (Disiembre), Kahel (Hunio), Duyaw (amin a paset ti tawen), Napusasaw nga Asul - Luglugar ti baybay
Ti UTC+05:30 ket panangilasin ti timmbengan ti oras manipud ti UTC iti +05:30. Daytoy nga oras ket inus-usar idiay India ken Sri Lanka. Daytoy ket 5 aken gudua nga oras nga umuna iti Greenwich Mean Time wenno GMT. Daytoy ket nausar idi para iti Sona ti Oras ti Kunlun.
Kas pagalagadan nga oras (amin a paset ti tawen)[urnosen | urnosen ti taudan]


text:
SALAYSAY NI SALVADOR A. ESPEJO
VIGAN CITY – Sinelebraran ti probinsia ti Ilocos Sur ken Ilocos Norte ti Maika-199 nga anibersario ti panagwaywayasda a probinsia itay Pebrero 2, 2017.
Iti Ilocos Sur, kas panangrambak iti daytoy nga aldaw, impaulog ni Governor Ryan Luis V. Singson ti Executive Order No. 01, series of 2017 a masuspenso ti opisina kadagiti amin nga ahensia ti gobierno ken klase iti publiko ken pribado a pagadalan.
Dinakamat pay ti nasao a pammilin nga intuding ti Seksion 16 ti Local Government Code ti panangsuporta ken panangtagiben dagiti lokal a government units iti pannakapreserba ken pannakapabaknang iti kultura, pannakaidur-as ti salun-at ken karadkad, pannakaitag-ay ti kalintegan ti umili para iti balanse nga ekolohia, panangidarirag ken panangsuporta iti panagdur-as iti sientipiko ken teknolohikal a kapabilidad.
Tampok ti selebrasion ti Kannawidan Ylocos Festival a nangrugi itay Enero 27 ken aggibus inton Pebrero 12. Maang-angay ti selebrasion iti Barangay Tamag, Vigan City, iti amianan ti University of Northern Philippines, saan a kas iti napalabas a maar-aramid iti Quirino Stadium, Bantay. Maisagsagana ngamin ti istadium para iti maarangay a 2017 Region 1 Athletic Association Games (RIAA).
Nangrugi ti selebrasion babaen ti “Sun Soaked 2017” a pasalip iti sports a naangay iti igid ti baybay ti Barangay Pug-os, Cabugao, Ilocos Sur idi Enero 30. Pormal a naglukat ti festival babaen ti maysa a ritual nga inangay ti panangamaen ti maysa a tribu ti probinsia ken iti panaglukat dagiti exhibit dagiti maipagpannakkel a produkto iti probinsia ken ti concelebrated mass a naangay iti Saint Paul Cathedral ken iti pannakaiprosision dagiti dagiti duog a karro dagiti nadumaduma a santo iti probinsia a nakipartisiparan dagiti agtuturay ti probinsia, empleado, nadumaduma a grupo ken residente.
Kabayatan ti festival, naangay dagiti nadumaduma a pasalip a kas iti band competition, dance contest, quiz bee, poetry writing, traditional games, panagluto, pannangan iti longganisa, pasalip iti arte, drag racing, ken dadduma pay a Delphic games.
Naangay pay dagiti pasalip iti kadakkelan a produkto iti agrikultura ken dingnguen, Siglat Awards a nakagunggonaan dagiti outstanding a barangay, grupo ken indibidual nga agtuturay iti barangay ken iti pannakaited ti presihioso a Father Jose Burgos Awards no sadino a nabigbig dagiti annak ti Ilocos Sur a nagballigi iti propesionda wenno iti tay-ak iti negosio, literatura, akademia, siensia ken dadduma pay.
Kinuna ni Governor Ryan Singson a babaen ti Kannawidan Ylocos Festival, ad-adu pay a residente ken bisita ti maawisda a makipartisipar inton Pebrero 2, 2018 a pannakarambak ti Maika-200 nga Anibersario ti panagsina ti probinsia ti Ilocos Sur ken Ilocos Norte.
(Adda tuloyna)


text:
News Categories
Latest Bloggers
Facebook Like
SugponewsBlog
This is some blog description about this site
Musika Ken Selebrasion Iti Kasangay ni Congressman Eric Singson
Candon City, Ilocos Sur - “Agyamanak kenni Apo Dios iti panakaiparsuak.” Kinuna ni Congressman Eric Singson iti naragsak a panangrambakna iti kasangayna a naigiddato iti panakarambak iti aldaw dagiti Tatang idi Hunio 15 idiay Candon Civic Center.
Dagiti bisita ken nangipaay iti mensahe ket pakairamanan da Gobernador Luis Ryan Singson ti probinsia ti Ilocos Sur, Gobernador Eustaquio Bersamin iti probinsia ti Abra, Congressman Victor Ortega ken ni sigud a San Fernando City Mayor Mary Jane Ortega iti La Union, Congressman Nicasio Aliping, Jr. iti Baguio City, Bishop David William Antonio ti San Juan de Sahagun Parish Church ken dagiti papadi, Mayor Ericson Singson ken dagiti mamayores iti maikaddua a distrito ti Ilocos Sur.
Malaksid kadakuada ket immay ken kinablaawan pay dagiti Regional Director ken Provincial Directors ti naduma-duma nga ahensia ti gobierno, dagiti bise-mayor ken konsehales iti naduma-duma nga ili ken dadduma pay a nakipagrambak iti kasangayna.
Sakbay iti programa iti Candon Civic Center, immun-una pay a naaramid ti Misa iti simbaan Katoliko iti Candon babaen kenni Bishop Antonio. Simmaruno ti programa iti civic center a nakairamanan ti programa ken naragsak a kankanta babaen iti panangidaulo ni Jay Cayuca a maysa a premier violinist iti pagilian a Pilipinas.
“Agyamanak ta naikkanak iti gundaway nga agserbi kadagiti tattao ken addaanak iti naragsak a pamilia.” Kinunana iti interview kenkuana iti sanguanan dagiti nagkaadu a tattao a nangiyabrasa iti panangikablaaw kenkuana.
Nagbalin a naisangsangayan ti kasangayna gapu iti panangipaay ni Jay Cayuca iti sonata para kadagiti amma a maramrambakan iti daytoy nga aldaw.
Nagbalin pay a good mood ni Congessman Singson iti panangpalugodna iti panaki-picture kadagiti tattao nangruna kadagiti scholars iti programana a kas koma ti Candon City Culinary Arts, Government Apprentice Program, Congressman Eric D. Singson Scholarship Grant (CEDSSG), dagiti empleado iti opisinana, kameng ti media ken dagiti kangrunaan iti amin iti pamiliana.undefined
Comments
Beautiful Design
Sugpon website is inspired by one of the most beautiful templates in the planet. As you can see every detail is astonishing.
Mobile-Friendly
Prepare your iPhone and Android Gadgets. This website can be enjoyed in both devices. Amazingly responsive.
Be One of Us
Be part of our community of people who are very passionate about news-writing and blogging. Register now. It's free.


text:
Masansanen a sumarungkar ni Arthur iti kaserak tunggal Sabado. Awisennakami nga agpasiar iti downtown sa mangaldaw iti maysa a restaurant. Idi damo, saanko a pinatgan ti awisna. Malaksid a magastuan ta uppatkami, madlawko a nakayakay dagiti annakko kenkuana. Aglalo ni Angelo nga inaunaan nga anakko.
Ngem iti panaglabas dagiti aldaw, naalana ti rikna dagiti dua nga inaudi nga annakko. No kasdiay a Sabado, isuda payen ti mangpadpadaan ken ni Arthur. Ngamin, adda latta masaramsam a bitbitna para kadakuada.
No addaak iti iddak ken nargaanen a nabayag dagiti annakko, ni Arthur ti naguneg ti panunotko. Madlawko a mangrugi metten a matnag ti riknak kenkuana. Asino a babai ti saan a malunag ti riknana iti maysa a baro a kas ken ni Arthur a malaksid nga adda natalged a pagsapulanna, ikutna pay dagiti saguday a birbiroken ti maysa a babai a kas kaniak nga agbalin a kasimpungalanna iti biag?
Adu ti pagkaaspingan da Arthur ken daydi lakay. Agpadada a nadungngo, manangipateg ken agpadada a pakariknaak iti talged ken simbeng.
Ania ti aramidek? Iyar-arasaas ti pusok nga aklonekon ni Arthur. Ania koma pay ti sapulek kenkuana? Iti dennana, masinunuok a nalagdanto ti umok a bangonenmi. Masinunuok a naraniagto ti masakbayan dagiti annakko.
Ngem ti kadakkel ti giwang ti tawenmi ti pampanunotek. Sangapulo ket lima a tawen ti baetmi. Saanto ngata a dayta ti pakaigapuan ti pannakarakrak ti taengmi? Adu dagiti nadamdamagko a pamilia a nadadael gapu iti panagaddayo ti tawen dagiti agassawa. Kas ken ni Maring Ising, nagsinada ken ni lakayna gapu ta nagbirok daytoy iti bara a dinan maited gapu iti kinabaketna. Yan ti nakaladladingit, pati annakda nairamraman iti pannakarakrak ti pagtaenganda. Nagbalin a sedsed ti kalsada ti anakda a lalaki idinto a simmurot iti adda asawana ti anakda a babai.
Kasanon no dumteng ti panawen a diakon maited ti pagayatan ni Arthur ta bumaketakon idinto a karugrugsuan pay laeng daytoy? Agbirok la ketdi ni Arthur iti sabali a mangsaklot kenkuana.
Ngem mariknak, sabali ni Arthur. Saanna a maaramid a liputannak.
Sabali pay a problemak ni Angelo nga anakko. Bariton daytoy. Maaklon ngata ni Angelo nga adda sukat daydi amana? Panagriknak, saan pay a sisasagana ti anakko nga adda sabali a dakkelna a lalaki.
Maysa nga aldaw, indukit manen ni Arthur ti ayatna.
“Apay a siak?” pinangsintirko kenkuana. “Dakkel ti baet ti tawenta. Sutilendaka la ketdi nga agbabaket.”
“Saan a nasken kaniak ti kaadayo ti baet ti tawenta,” insungbat ni Arthur. “Kaniak laeng, umdasen nga ay-ayatenka ken ayatennak.”
“Ikkannak koma iti nawadwadwad a tiempo a mangamiris iti ibagbagam nga ayat,” nakunak laengen.
“Makaurayak,” kinunana idinto a piniselna ti dakulapko. Diak ammo ngem nakariknaak iti naisangsangayan a ragsak iti dayta nga imbalikasna. No diak nakateppel, mabalin a nasungbatak iti dayta a darikmat ti ayat ni Arthur!
(Adda tuloyna)


text:
Tallo dagiti makagapu iti
panagraira ti krimen, segun iti maysa a sinurat ti maysa a nangato
nga opisial ti militar.
Segun iti nasao a sinurat, umuna a
makaigapu iti panagraira ti krimen ti panagkasapulan. Dinakamat ti
sinurat a gapu iti inhustisia, panagabuso, panagkunniber, kinapanglaw
ken dakes a pammati, ngumato ti bilang dagiti maisayangkat a krimen.
Kuna met dagiti eksperto nga
agraira dagiti kriminal iti disso a pagayuyangan ti kinapanglaw, saan
a panagpapatas ti kasasaad ti panagbiag ken kaawan panggedan dagiti
agindeg. Kunada pay a dagitoy ti mangiduron iti maysa nga agindeg nga
agaramid iti dakes gapu ta inkapilitan ken malipit gapu ta saannan a
kabaelan nga ibturan ti nababa a kasasaadna iti biag.
Iti sabali a bangir, agaramid iti
maikaniwas ti maysa a mangmangged iti turay a pakaibilangan dagiti
pannakabagi ti linteg, abogado ti turay, ken uray dagiti hues agsipud
iti kinababa ti sueldoda. Saan a mailibak nga adu dagiti mangmangged
iti gobierno ti mangsirsirot iti sinturonda gapu iti kinarigat ti
panagbiag. Kaarigda ti manok a sangkabirok-sangkaapuyan. Kastay
kunadan, kumpet ti maysa a tao uray iti tadem no malipit. Tapno
masupusopanna ti bassit a matgedanna, kapilitan nga ag-”sariling
sikap” ti maysa a mangmangged. Iti kastoy a situasion, adu a
mangmangged ti maigarangugong iti derraas ti krimen tapno laeng
mabiagna ti bagina, wenno ti pamiliana.
Adda pay dagiti mairubo nga
agaramid iti krimen gapu iti kaadda ti ir-irukenda a nagramut iti
kaawan ti panagkikinnaawatan ken iti pammaliiw a kaadda iti di
nainkalintegan a panaglalangen. Isayangkatda ti krimen gapu iti
pammaliiw wenno pammatida a pannakarabngis ti kalinteganda wenno saan
a pannakaited kadakuada ti tumutop a hustisia iti inhustisia a
nalak-am wenno nasagrapda.
Iti sabali a
bangir, adda masulisog nga agaramid iti krimen gapu iti kaadda iti
sapasap a panagkunniber iti opisina wenno iti ahensia a
pagtrabtrabahuanna. Adda pagsasaotayo nga uray kayo a bagnet, sumged
no maiyasideg iti apuy. Wenno tay kunada: kastoy
ti aramid ni pulano, di met madusa, apay ketdin a diak aramiden?
Segun iti maysa nga autoridad,
maysa pay a makaigapu iti krimen ti kaadda iti oportunidad nga
agaramid iti dakes. Kunana nga agaramid ti tao iti krimen gapu iti
pammatina a nalakana nga ibanag ti dakes a panggepna ken narigat a
matiliw. Kasta met a no matiliw, nalakana a malusotan daytoy.
Pagarigan ti umad-adu a bilang ti
panagkidnap ken panaghold-ap kadagiti bangko. Naturtured dagiti
kriminal nga agaramid iti krimen gapu ta natalgedda a saan ida a
makamatan dagiti polis gapu iti kadaan dagiti ramit nga
ar-aramatenda, kas iti sasakayan, armas ken komunikasion. Gapu ta
planuen dagiti managdakdakes dagiti iwayatda a krimen, ken moderno ti
komunikasionda, maibanagda ti operasionda iti sumagmamano laeng a
darikmat. Iti sabali a bangir, gapu ta daan ti komunikasion ken
karagkarag ti lugan dagiti pannakabagi ti linteg, nakaaweren a
nabayag dagiti managdakdakes no dumteng ti arayat.
Saan laeng a ti kinadaan ti lugan,
ken ramit-komunikasionda ti areng-eng dagiti polis no di pay iti
kakirang ti abastoda a gasolina nga aramatenda iti panagrekoridadda.
Ngem ti pagsanamtekanda unay ti kinababa ti klase dagiti armas nga
isarangetda kadagiti managdakdakes nga armado kadagiti high-powered
nga armas.
Kaadduan kadagiti police stations
iti pagilian ti agpampannuray iti tulong manipud kadagiti lokal a
gobierno nga akinsakup kadakuada tapno laeng masupusupan dagiti
kasapulanda tapno maipaayda ti serbisio kadagiti tattao nangnangruna
iti urnos ken talna. Yan ti problema, adu nga ili ti napanglaw ken
agpampannuray lattan iti bingayna iti internal revenue allotment ket
saan a nakakaskasdaaw a saanda met a maited amin a kasapulan dagiti
polis.
(Adda
tuloyna)


text:
CABUGAO, Ilocos Sur – Ginansilio a plastic bags ti inwaras itay nabiit ni Mayor Edgar S. Cobangbang, Jr. para kadagiti agbasbasa iti first year kadagiti amin a pagadalan- sekundaria ditoy nga ili.
Karaman dagiti pagadalan a nagiwarasan ni Cobangbang ti Cabugao National High School, Cabugao Institute, Lipit National High School ken Sisim National High School.
Nakikammayet iti daytoy a gannuat ti Cabugao Ladies Intensified Group (CABULIG), nongovernment organization nga idadauluan ti kaingungot ni Cobangbang a ni Jerlie S. Cobangbang.
Tumultulong ti nasao a gunglo a mangipapaay iti livelihood kadagiti babbai babaen ti panagaramidda kadagiti bag a pakaaramatan ti recycled a plastik.
Kinuna ti mayor a paset daytoy ti programana a mangitandudo iti pannakasaluad ti aglawlaw babaen ti pannakausar dagiti non-biodegradable materials wenno dagiti saan a marunot a basura a mangipaay metten iti panggedan kadagiti umili ditoy nangruna dagiti babbai.#


text:
PAKAAMMO/WARAGAWAG TI ATILA, 04-05 IPAW-ITYON 'TA PAKISALIPYO...
Art Tolentino Ignacio Literary Awards 2004-2005
Salip iti Puturistiko a Sarita Dagiti Pagannurotan:
1. Silulukat ti pasalip iti amin a mannurat nga Ilokano, agdadamo ken saan, iti man Filipinas wenno iti uray ania a pagilian.
Nangrugi ti pasalip iti Enero 1, 2004 ken aggibus iti Enero 31, 2005.
2. Ti sarita a suraten ket puturistiko, agwerret kadagiti tao, lugar ken pasamak iti masakbayan, iti sumaruno a 25 wenno 50 wenno 100 a tawen manipud iti agdama. Nasken a maipapan kadagiti Ilokano, mailugar ken mapasamak iti Filipinas kangrunaan iti Kailokuan, ti putaren a sarita. Saan a nasken a maipapan iti siensia wenno teknolohia ti tema wenno pakabuklan ti sarita, ketdi, maipangruna a matratar ti kultural, sosial, politikal-ideolohikal, ekonomikal wenno uray nainrelihionan a kasasaad ni Ilokano wenno ti Kailokuan iti masakbayan. Nupay kasta, no saan a maliklikan a mataked ti siensia wenno teknolohia mainaig kadagiti naagapad a kasasaad, saan koma nga agtinnag a bin-ig a science fiction ti sarita.
3. Saan a makedngan ti kaababa wenno kaatiddog ti isalip a sarita, nawaya ti autor a mangeddeng no mano a panid ti manuskrito nga isumitena. Nasken met a naimakinilia ti isalip a sarita iti doble espasio iti 8-1/2” x11” a bond paper. Nasaysayaat pay no naikompiuter ti isalip iti font size a 12 ken fontface a Times New Roman wenno Arial. No naikompiuter ti isalip, pakuyogan ti kopiana iti diskette a naglaon iti file ti entry (iti MS Word document (.doc wenno .rtf) a format). Uppat a kopia ti manuskrito ti sarita ti mangbukel iti entry. Parbo a nagan ti usaren ti autor kas byline iti entryna. Pakuyogan ti entry iti nakarikep a sobre a naglaon iti paulo ti sarita, parbo ken pudno a nagan, kompleto/umno nga adres ti agdama a pagtaengan wenno pagobraan, email address ken cellphone/telephone number (no adda), maysa a 2”x2” a kaudian a ladawan, ken ababa a pakasaritaan ti biag.
Maysa laeng a sarita nga orihinal, bukod a putar, saan a patarus manipud aniaman a pagsasao, di pay naipablaak iti aniaman a publikasion a printed (libro, magasin, pagiwarnak, kdpy) wenno digital (e-book, internet, kdpy) ken di pay nangabak iti aniaman a salip, ti mabalin nga isalip ti tunggal awtor.
4. Agbalin a kukua ti esponsor dagiti mangabak a sarita ken addaan karbengan a mangedit ken mangipablaak kadagitoy iti libro, magasin, pagiwarnak, internet, iti man printed wenno digital a format, nga awan sungsungbatanna iti autor. Agtalinaed ketdi ti copyright iti autor.
Pinal ti pangngeddeng dagiti hurado, saan a maibabawin ti naikeddeng a nangabak, malaksid no matakuatanto a sinalungasing ti nangabak nga autor ti Pagannurotan Bilang 5. No naglabsing ti autor, maibabawi ti premio ket maparitanto metten a makisalip pay kadagiti sumarsaruno pay a pasalip ti ATILA.
5. Paset ti pasalip ti panangsuratto dagiti agpaay a hurado iti bukodda a critical analysis wenno paliiw kadagiti amin a naisalip a sarita, nangabak man wenno naabak. Maisingasingto a maipablaak met dagitoy a paliiw wenno makuna ti/dagiti hurado iti magasin wenno libro a pakaipablaakan dagiti mangabak a sarita.
6. Dagiti premio: Umuna a Gunggona: $550.00; Maikadua a Gunggona: $450.00; Maikatlo a Gunggona: $350.00; Maikapat a Gunggona: $250; ken Maikalima a Gunggona: $200.00. Maipaayan pay iti Plake ti Pammigbig dagiti mangabak. Mapadayawan dagiti mangabak kabayatan ti National Convention ti GUMIL Filipinas iti Kalgaw 2005. Dagiti mangabak a saan a makapan iti GF Convention, maibusonto wenno mapanto idanon ti esponsor ti premioda.
7. Ipatulod dagiti entry itoy nga adres: ATILA 2004-2005, c/o Daniel Nesperos, Liwayway Publishing, Inc., 2249 Chino Roces Avenue, 1231 Makati City. Kadagiti adda accessna iti Internet, nasaysayaat no i-email ti entry iti kampilan001@yahoo.com wenno artesobra@yahoo.com wenno AIGNACIO@hot.rr.com (i-attach iti email ti file ti entry agraman nakasina a file ti ababa a pakasaritaan ti biag; pakuyogan met iti scanned a ladawan (no adda), i-attach met laeng daytoy iti email). Nasken a maipatulod amin nga entries iti di naladladaw ngem Enero 31, 2005 (nasken a natimbrean ti sobre wenno pakete wenno email iti petsa sakbay wenno iti Enero 31, 2005).
SALIP #2:
Art Tolentino Ignacio Literary Awards 2004-2005Salip iti DaniwDagiti
Pagannurotan:
1. Silulukat ti salip iti amin a mannaniw nga Ilokano iti Filipinas ken iti uray ania a pagilian. Mangrugi ti salip iti Marso 1, 2004 ken aggibus iti Enero 31, 2005.
2. Koleksion ti daniw, a buklen ti 12 wenno nasursurok pay, ngem saan a sumobra iti 15 a dandaniw, ti suraten kas entry. Silulukat ti tema ti putaren a daniw ngem maipangruna dagiti mangiladawan iti kultura ni Ilokano. Nawaya ti mannaniw iti estilo a kayatna a panangputar wenno panangsukog iti dandaniwna.
3. Nasken a naimakinilia ti isalip a dandaniw iti doble espasio iti 8-1/2” x11” a bond paper. Nasaysayaat pay no naikompiuter ti isalip iti font size a 12 ken font face a Times, Times New Roman, Helvetica wenno Arial. Uppat a kopia ti manuskrito ti koleksion ti dandaniw ti mangbukel iti entry. Parbo a nagan ti usaren ti mannaniw kas byline iti entryna. No maikompiuter ti maisalip a manuskrito, mapakuyogan koma ti hard copy iti diskette a naglaon iti dua a MS Word document (.doc wenno .rtf) a kopia ti entry. No ikoreo ti manuskrito a maisalip, pakuyogan ti entry iti nakarikep a sobre a naglaon iti paulo ti koleksion ti daniw, parbo ken pudno a nagan, kompleto/umno nga adres ti agdama a pagtaengan wenno pagobraan, email address ken cellphone/telephone number (no adda), maysa a 2”x2” a kaudian a ladawan, ken ababa a pakasaritaan ti biag. No i-email ti entry, pakuyogan daytoy iti dua a MS Word document (.doc wenno .rtf) a naglaon iti paulo ti koleksion ti daniw, parbo ken pudno a nagan ti mannaniw, ken ababa a pakasaritaan ti biagna; pakuyogan met iti scanned a ladawan (no adda), i-attach met laeng daytoy iti email.
4. Maysa laeng a koleksion ti daniw nga orihinal, bukod a putar, saan a patarus manipud iti aniaman a pagsasao, di pay naipablaak iti aniaman a publikasion a printed (libro, magasin, pagiwarnak, kdpy) wenno digital (e-book, CD-ROM, DVD-ROM, internet, kdpy) ken di pay nangabak iti aniaman a salip, ti mabalin nga isalip ti tunggal mannaniw.
Agbalin a kukua ti esponsor dagiti mangabak a daniw ken addaan karbengan a mangedit ken mangipablaak kadagitoy iti libro, magasin, pagiwarnak, internet, iti man printed wenno digital a format, nga awan sungsungbatanna iti mannaniw. Nupay kasta, agtalinaed ketdi ti copyright iti mannaniw.
5. Pinal ti pangngeddeng dagiti hurado, saan a maibabawi ti naikeddeng a nangabak, malaksid no matakuatanto a sinalungasing ti nangabak a mannaniw ti Pagannurotan Bilang 4. No naglabsing ti mannaniw, maibabawi ti premiona ken mapawilanton a makisalip pay kadagiti sumarsaruno pay a pasalip ti ATILA.
6. Paset ti salip ti panangsuratto dagiti agpaay a hurado iti bukodda a critical analysis wenno paliiw kadagiti amin a naisalip a daniw. Maisingasingto a maipablaak met dagitoy a paliiw wenno makuna ti/dagiti hurado iti magasin wenno libro ken dadduma pay a medium a pakaipablaakan dagiti mangabak a daniw.
7. Dagiti gunggona: Umuna a Gunggona: $350.00. Maikadua a Gunggona: $300.00. Maikatlo a Gunggona: $250.00. Maikapat a Gunggona: $200.00 ken Maikalima a Gunggona: $150.00 Maipaayan pay iti Plake ti Pammigbig dagiti mangabak.
8. Mapadayawanto dagiti mangabak kabayatan ti National Convention ti GUMIL Filipinas iti Kalgaw 2005. Dagiti mangabak a saan a makapan iti GF Convention, maibusonto wenno mapanto idanon ti esponsor ti premioda.
9. Ipatulod dagiti entry itoy nga adres: Salip ti Daniw, ATILA 2004-2005, c/o Daniel Nesperos, Liwayway Publishing, Inc., 2249 Chino Roces Avenue, 1231 Makati City, Philippines. Kadagiti adda accessna iti Internet, i-email ti entry iti kampilan001@yahoo.com wenno artesobra@yahoo.com wenno AIGNACIO@hot.rr.com. Nasken a maipatulod amin nga entries iti di naladladaw ngem Enero 31, 2005.


text:
Schindler's List
Ti Schindler's List (Ilokano: Listaan ni Schindler) ket maysa a pelikula a nairuar idi 1993 a naibatay iti libro a Schindler's Ark ni Thomas Keneally. Ti pelikula, nga inadaw ni Steven Zaillian ken inturong ni Steven Spielberg, ket maipapan iti pakasaritaan ni Oskar Schindler, maysa a negosiante nga Aleman a nangigapu iti pannakaisalakan ti biag ti nasurok a sangaribu a Polako a Hudio idi panawen ti Holokausto. Ti titulo ket dumakdakamat iti maysa a listaan ti nagnagan ti 1,200 a Hudio nga inarkila ni Schindler nga agtrabaho iti paktoriana ket gapu itoy saanda a naipan kadagiti kampo ti konsentrasion dagiti Nazi nga Aleman a nakapapatayan ti riniwriw a Hudio.


text:
BANTAY, Ilocos Sur – Imbilin ti provincial director PNP ditoy kadagiti amin a hepe ti polis ti panangiwayatda iti proactive campaign maikontra iti kriminalidad iti sanguanan dagiti nagsasaruno a pammapatay a naisayangkat ditoy probinsia.
Impaulog ni PNP Provincial Director Police Senior Supt. Eduardo Dopale, Jr., daytoy a pammilinna gapu iti umad-adu a bilang dagiti biktima ti pammaltog iti probinsia.
Iti baet a nakapakat pay laeng ti gun ban gapu iti eleksion idi Mayo 10, nagsasaruno dagiti pammapatay iti probinsia a nakaaramatan ti paltog.
Kaudian nga insidente ti pannakapapatay idi Mayo 29 ni Cabigbigaan Barangay Captain Salvador Tabangay bayat ti panaggapuna iti galiera iti Barangay Bacunero, Sto. Domingo, Ilocos Sur.
Kalibre 45 ti naaramat iti pammapatay kas maibatay kadagiti kapsula a narekobre dagiti inbestigador iti crime scene.
Pinaltogan met ti di nabigbig a tao ni Mario Rivera iti agsapa ti Hunio 1 iti Zone 5, Bantay, Ilocos Sur bayat ti panagdaliasatna iti Quirino Boulevard a nakasakay iti motorsiklona.
Kalibre 45 ti naaramat iti pammaltog maibasar dagiti uppat a basio a nasarakan dagiti polis iti nakapasamakan ti krimen.
Di pay nabigbig ti pimmatay ken ni Rivera.
Sakbayna, pinarakapak ti dua a lalaki a naglugan iti motorsiklo ni Lorman Yadao, residente iti Barangay Teppeng, Sinait, Ilocos Sur bayat ti panagdaliasatna iti kalsada nasional a sakup ti Barangay Paratong, Sinait iti agarup 7:45 iti rabii ti Mayo 25.
Pinaltogan met ti maysa a mapapati a gun for hire ni Cyril Gomez, Singaporean national iti uneg ti maysa a lumber and hardware store iti Vigan City idi bigat ti Mayo 23.
Mapapati a kalibre 45 ti inaramat ti di pay nabigbig a kriminal a nangpaltog ken ni Gomez.
Naammuan ti Tawid News nga iti bulan ti Abril ken Mayo, agdagup iti 23 dagiti pammapatay iti probinsia a nakaaramatan ti paltog idinto a 6 laeng ti nasolbar kadagitoy wenno iti 26.08% a crime solution efficiency.
Kabayatanna, binilin ni Dopale amin dagiti hepe ti polis iti probinsia ti panangiwayatda iti naan-anay nga inbestigasion para iti madagdagus a pannakasolbar dagiti kaso ti pammapatay iti hurisdiksionda.
Imbilin pay ni Dopale a maipakat ti proactive anti-criminality campaign kas iti naing-inget a pannakaiwayat ti police checkpoint nangruna kadagiti agkalubbon a nakamotorsiklo, no plate no travel policy, Operation Kapkap Bakal kadagiti amin a paginuman ken maximum police visibility nangruna kadagiti lugar a nakapasamakan kadagiti pammapatay.#


text:
VIGAN CITY – Inreklamo ti maysa a babai iti polis ditoy ti kaarrubada gapu ta saanna metten nga insubli ti binulodna a motorsiklo.
Nagpatulong ni Michelle Cabida, 27, naasawaan, residente iti Barangay 4, iti polis tapno maisubli kenkuana ti motorsiklo a binulod ni Liza Rivad, kalugaranna.
Segun ken ni Cabida, iti malem ti Oktubre 28, linuganan ni Rivad ti motorsiklo kalpasan nga impakadana iti anakna nga agtawen iti walo a bulodenna ti lugan.
Ngem saan metten a nagparang ti suspetsa agraman ti motorsiklo.


text:
SAN ESTEBAN, Ilocos Sur – Inaprobaran ti sangguniang bayan ditoy ti maysa a resolusion a mapadayawan dagiti innem a polis a nakatiliw kadagiti nagisayangkat iti panaghold-ap iti maysa a bus idi rabii ti Hulio 19.
Nairekomenda a maikkan iti komendasion da COP PInsp. Marcelo Martinez, Jr., SPO4 George Viloria, SPO2 Danilo Almalido, PO2 Alejandro Molina, PO2 Arnold Calzado, ken PO1 Glenford Pena gapu iti dagus a panagrespondeda a nagtungpal iti pannakatiliw ti dua kadagiti uppat a nanghold-ap iti Florida bus idi rabii ti Hulio 19.
Adda pay la iti kustodia ti polis ditoy da Melchor Beleno, 27, naasawaan, residente iti Barangay Gayaman, Luba, Abra, nagmaneho iti motorsiklo a getaway vehicle, ken ni Federico Tadeja, Jr., 38, resi-dente iti Monquia, Dupax del Norte, Nueva Vizcaya gapu iti saanda a pannakaited iti pian-sada para iti temporario a wayawayada.
Dagiti nadakamat a polis dagiti nakaduty idi napasamak ti hold-ap ket dagus a nagresponde dagitoy a nangkamat kadagiti suspek a nagtungpal iti pannakatiliw ni Beleno.
Naglugan da Tadeja, Jiller Gayao, residente iti Barangay Agumanay, Luba, Abra, ken maysa a Peter a residente iti Barangay Tukipa, Luba, Abra iti Florida Bus a minaneho ni Jim Gatu y Menor, 48, naasawaan ken residente iti Barangay Poblacion II, Currimao, Ilocos Norte, iti Santa Lucia, Ilocos Sur ket imbagada iti konduktor a ni Allan Basilio y Navarette, 26, baro, residente iti Barangay 6, Laoag City, nga iti San Esteban ti pagdissaaganda.
Pinasardeng dagiti suspek ti bus iti asideg ti Flying V gas station a masarakan iti Sitio Bigbiga, Barangay San Nicolas sada inasut dagiti paltogda ken indeklarada ti hold-ap.
Kinasakas dagiti suspek ti P15,000 a koleksion ni Basilio ken ti selponna a Nokia ken ti di pay ammo a kantidad manipud iti di nainaganan a pasahero a nakatugaw iti likud ti drayber.
Dimsaag dagiti suspek sada naglugan iti agur-uray a motorsiklo a minaneho ni Beleno ket naglibasda iti abagatan a direksion.
Nagresponde dagiti polis kalpasan a nagpulong kadakuada ti drayber ti bus ket nakamatanda dagiti suspek iti barangay road a sakup ti Santiago, Ilocos Sur.
Naglemmeng ni Tadeja iti kabakiran ti Ambucao, Santiago ngem simmuko kadagiti barangay officials gapu iti nakaro a bisinna ken ut-ot ti sakana a natudok iti kandaroma.
Madama ti pannakaanup dagiti dua pay a suspek iti nasao a panaghold-ap.#


text:
Naangay iti umuna a gundaway iti daytoy a termino ni Mayor Eva Medina ti pannaki-uman uman kadagiti kameng ti Vigan City Press Coprs, gunglo dagiti media practitioner iti Ilocos Sur idi Agosto 25, 2007, nga inatendaran dagiti department heads, division chiefs iti Lgu Vigan , ken dagiti opisyales.
Kagiddan met a naisayangkat ti panagsapata dagiti opisyal iti nasao nga organisasyon babaen ti panangsapata ti Ina ti Syudad Mayor Eva Medina. Dagiti opisyal ti City Press Corps., ket idaolwan ni Amado Valdez, manipud DZVV kas presidente , Peter Rebunal,bise-presidente, Jane Ballad-secretary, Jun Ramos- Treasurer,Mike Escobar-Auditor, Chairman of the Board-Lito Javier, Board of Directors-Tet Gerrido,Nemia Reburon, Edison Raboy, Freddie Lazaro, Ronald Ayunon, ken Mancielito Tacadena.
Ti Vigan City Press Corps, ket nabuangay idi taw-en 2002, babaen iti liderato ni Mayor Eva, ken nai-tultuloy idi administrasyon ni Mayor Ferdi, agingga ita agdama. Agarup duapulo ket walo dagiti miembros na. Ti pannakabukel ti organisasyon ket gagem na ti panangkakaysa dagiti kameng ti media, ken katulungan ti City Government a mangimpormar kadagiti tattao dagiti maar-aramid a programa ken proyekto iti Vigan.
Iti mensahe ni Mayor Eva kadagiti media, pinagyamanan na dagitoy iti suporta ken serbisyo nga it-ited da iti siudad, ken indawat na pay ti pannakitin-nulong da iti tallo pay a taw-en. “Give us a chance to work for you, give us a chance to work with you, and give us a chance to work f or the people of Vigan,” kinuna ni Mayor Eva.
Innayon pay ni Mayor Eva, nga no adda maipilaw kadagiti opisyales, dept’ heads, ken dagiti empleayado, masapul a saan koma met a personal, ken no adda negatibo a damag mainaig met iti trabaho da, masapul a maikkan da kan met ti chansa a mangipeksa ti biang da. Ket no adda napintas a maaramidan, masapul a maibaga wenno maipakaamo kan met lang daytoy.
“Sapay koma ta agtul-tuloy tayo kas partner, saan a kayat na a saw-en a kayat da kayo a kontrolen, no di ket partners iti panag-dur-as ti Vigan, daytoy ti balikas ni Bise Mayor Franz Ranches kadagiti media.
Iti biang dagiti kameng ti Vigan City Press Corps, agyaman met dagitoy ti talek ken suporta nga inted ti gobyerno siudad kadakauada, ken mabil-bilang laeng kan nga Local Government Unit (LGU) iti Ilocos Sur kas iti siudad ti Vigan, ti mang-mangted importansya kadagiti kameng ti Media, a buklen dagiti adda ti print, broadcast ken tri-media. /eve


text:
NARVACAN, Ilocos Sur -Nasapa a pinaskua dagiti
mannanakaw ti maysa a pagadalan ditoy.
Natakawan iti maysa a computer set ti Narvacan North
Central School, daytoy ti pulong ni Prinsipal Arsenio Bernal iti
polis ditoy.
Segun iti inbestigasion, nagna ti mannanakaw iti likudan
ti opisina ti prinsipal babaen ti panangikkatna iti innem a sarming
ket intarayna ti CPU nga agpateg iti P18,000, LCD monitor nga agpateg
iti P8,000 ken colored printer ken P100 a kuarta.
Madama ti inbestigasion mainaig iti nasao a
panagtakaw.#


text:
Kanton ti Hinebra
Ti Republikan ken Kanton ti Hinebra (Pranses: République et Canton de Genève; Arpitano: Rèpublica et Canton de Geneva; Aleman: Republik und Kanton Genf; Italiano: Repubblica e Canton Ginevra; Romansh: Republica e Chantun Genevra) ket isu ti agsasao iti Pranses nga akin-laud unay a kanton wenno estado ti Suisa, a gangani amin a bangirna a napalikmutan babaen ti Pransia. A kas dagiti sabsabali a Suiso a kanton (a kas ti Ticino, Neuchâtel, ken Jura), daytoy a kanton ket makunkuna a kas maysa a republika iti kaunegan ti Suiso a Konpederasion.
Ti kanto iti Hinebra ket mabirukan idiay abagatn a laud a suli ti Suisa; ken daytoy ket naipanumotan a maysa kadagiti kosmopilitano unay a luglugar ti daytoy a pagilian.
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ Swiss Federal Statistical Office - STAT-TAB, online database – Ständige und nichtständige Wohnbevölkerung nach institutionellen Gliederungen, Geburtsort und Staatsangehörigkeit (iti Aleman) naala idi 30 Agosto 2016
Dagiti akinruar a silpo[urnosen | urnosen ti taudan]
Midia a mainaig iti Kanton ti Hinebra iti Wikimedia Commons


text:
John Nance Garner
Ni John Nance Garner IV (22 Nobiembre 1868 – 7 Nobiembre 1967), ket maysa idi nga Amerikano a politiko a Demokratiko ken maysa nga aboga manipud idiay Texas. Isu ket maysa idi a pannakabagi ti estado manipud idi 1898 aginggana idi 1902, ken Pannakabagi ti E.U. manipud idi 1903 aginggana idi 1933. Isu idi ti maika-44 a Tagabitla ti Kamara idi 1931–1933. Idi 1932, isu ketnabutosan a kas ti maika-32 a Bise Presidente iti Estados Unidos, a nagserbi manipud idi 1933 aginggan idi 1941. Isu ket maysa a konserbatibo a Taga-abagatan, ni Garner ket sinuppiatan dagiti panagtugaw a welga dagiti kappon ti agobobra ken ti kurang a panaggastu ti Baro a Tulag. Isu ket nakisina kenni Presidente Franklin D. Roosevelt idi kasapaan ti 1937 gapu ti banag a pabnagpadakkel ti Kangatuan a Korte, ken timmulong ti panakapaay daytoy iti panakaibatayan a daytoy ket agipatengnga unay ti adu a bileg para iti Presidente.
Dagiti akinruar a silpo[urnosen | urnosen ti taudan]
Midia a mainaig kenni John Nance Garner iti Wikimedia Commons


text:
NARANAANNA ti pangen dagiti ikuran ken sisiaw. Napno ti dakkel nga alatna. Uppat a dawis ti inubonna iti pan-aw ken adda pay dagiti imbulsana iti putotna. Nanglinteg iti kapan-awan iti panagawidna, ta kumamang dayta iti katurodan a lauden ti purok. “Sangabote a suka ken ti supli, ‘diay manalapi a betsin,” dimmagas iti garreta ni Manang Precing nga inaunaan da Landa iti tallo nga agkakabsat, “alaem met daytoy naubon ta imbag la nga isigangmo.”
“Ay, agyamanak, ading. Husto la unay, ta pampanunotek no ania manen ti sidaen a pangaldawan,” inyawat ni Manang Precing ti naisupot a suka ken betsin.
“Bagik ti tallo a kuatro kantosen, kayong!” intung-ed pay ni Erning Kurad a kasinsin ni Landa. Uksob ken nakaputot iti maong ken agngarngariet-agpiwis a mangitirtiritir iti nasikkil ken aglatlati a barut a dawis ti nagsat a bulong ti sinelasna a nakusnawen a nalabaga ken addaan iti kasla kadakkel ti piso a lussok iti mukod.
“He, salbagka met a Kurad!”
“Apay manen manang Precing? Siak man ngatan ti nakitamon!”
“Losngim pay! Makagatangka iti tallo a kuatro kantos ngem dika makagatang iti sinelasmo! Ne, kitaem man, dakdakkel pay ti abut dayta mukodnan ngem ti mata ti nuang!”
“Antigo daytoy, manang, kunam sa!”
“Dayta rasonmo ti antigo nga awan balorna!”
Inellekanda ti agkurad iti teltelna.
Pito a sisiaw, sangapulo nga ikuran ken tallo a diwal a kasla putan ti kumpay ti intedna a pulotan dagiti tallo a lallaki iti purok; umaduda pay no madamdama iti papag iti sirok ti dakkel ken narukbos a madre kakaw iti sanguanan ti tiangge ni Manang Precing iti mukod ti turod iti lauden ti purok. No agung-unget ti baybay ken di makakalap dagiti kapurokanna a lallaki, aginumda iti arak nga agmalmalem ken yutangda ti sumaruno a makalapanda.
Natalged dagiti nalapad ken labus a dapan a nangtalunton kadagiti kabakbakaan a tambak ti kabingkolan. Mariknan ni Santos ti sippit ti init ket binang-esanna ti anglem ti mapupuoran a garami. Tinangadna dagiti tallo nga agam-ampayag a kali a nagpalaud a nalabit tuparenda dagiti inektaria a pupokan ti bangus iti makinlaud a barangay. Tuparenna ti kanatengan.
“Agsibog datao, pari!” Ni Nilda a bassit ngem naparagsit a nagbitbit iti dua a timba a danum a nalabit sinakdona iti jetmaticda.
“Adu ti bunga dagiti natengmo, mari, isu a di agpulsot dagiti sangailina.”
“Baam, latta. Kakaisuna nga adda.”
“Ha-ha-ha! Naglukneng met a tarong daytoy!”
“Garampingat a balo!” imbales ti agur-urot iti kasla sabong ti madre kakaw a buokna ken agsaplak iti abagana.
Sinaggaysa ni Santos a minira dagiti lima nga inna: nakabaniekes ti kakuttongan ken katayagan a kunam la no kannaway ti tengngedna a kasla adda sapsapulenna; nakapugiit ti kalukmegan iti kakamatisan a ti la agibulsa iti bestidana a sabongan ti mapurosna;
“Hoy, balo! No kimbet ta utongmon, umayka idtoy ta sadiwa!”
“Di bale a, ta tallo ti nagbiag kadakuada. Sika nay, nabug-guongen, baak a managpili!” imbales ti balo, ket pinartakanen ni Santos ti nagna.
Napaliiwna a kalpasan ti panangaldaw, dagiti natengnan ti asikasuen ni Nilda idinto ta kaadduan kadagiti inna ti agtutung-it iti papag iti sirok ti nalayog a logo. Bisio metten ni Landa ti tung-it ket pasaray pagsubanganda a dua.
“Salbagka met! Pangbetsin ken bugguong, intayam iti hueteng?” Naunnat ti tengnged ni Santos ket nakitana ni katuganganna a lalaki a nakabaniekes iti ridaw ti kusinada. Bugbugguanen ni Santos dagiti sakana iti jetmatic iti pingir ti kusinada.
“Anunsio! ‘Nia la ketdin, bugiawem met ngamin!”
“Iti hueteng, baket, maminribu ti pannakaabak, maminsan laeng ti panangabak!”
“‘Su met!”
“”Su met nga?”
“Itan ti panangabakko nga ibagbagam ta naminribun a naabakak!” inrungiit ti katuganganna a babai.
“Dagmel a baket, pwi!”
Nakita ni Santos a limnek ti lakay iti ridaw. Nakabuggon. Inisemanna ti katuganganna a babai a kasla pato nga agin-iniin nga umasideg.
Sangatasa a bugguong, tallo a kamatis, manalapi a betsin, uppat a lasona, kasla tangan a laya, lima a sisiaw, dua diwal ti inted ni Santos iti katuganganna.
Inwaras ni Santos ti panagkitana iti nagdalapdapen a sipnget. Naummong dagiti lallaki iti papag iti sirok ti madre kakaw iti amiananen ti kalapawda. Buybuyaenna ti nakaturogen a baybay iti nagmalmalem a panagungetna. Nagsaraaw idi nasay-opna ti agatkape a nakirog a bayyating a leblebbeken ni Junior Putek iti almiris a gamayannanto iti sadiwa nga aramang ken iwaris iti pangen tapno maulaw dagiti ikan nga agkaan ket ‘diay laengen agkarwas wenno agsigay iti ubraen daytoy. Immunan dagiti sumisigay. Sardamenda ti agkitang ken agbantak ken mamarbangonto met dagiti agbulibuli. Duan a kuatro kantos ti nagawangan a ginatang ti babai a katugangan ni Santos. Sumimsim iti bassit nga arak ni Santos ngem di agsigarilio.
Pimmidut ni Santos iti sangailgat idi naidisso ni Ciano Tabatsoy ti sangamalukong nga adobo a manok a netib — ti maikatlon a malukong a bunagna. Nannanamennan ti imas ti adobo idi nangngegna ti pukkaw ni Landa a mangrabiidan.
“Sidatayo, ‘tay?” ni Chona – ti trese ti edadna nga inaunaan kadagiti innem nga aburoy da Ciano ken Nitang. Ti mulagat ni Santos ket naisaltek ken ni Ciano a mangkudkudkod itan ti teltelna ngem umis-isem pay laeng. Awan ti simmagpaw iti saritaan dagiti agama, isu a binuya ni Santos ti panangsindi ni Ilong iti petromaxna kabayatan ti panagngatingatna iti lasag ti manok.
“Impapulotanmo met ngamin ‘tay inadobo ni nanay!”
“‘Da met KBL, nagkapuyka ket nga agbiagen, balasangko, he-he-he!” Nagpiwis pay ni Santos idi nakitana nga inggay-at ni Ciano ti lamiongen ti anakna. Naglibbi ti balasitang nga agtayag iti lima a kadapan iti panaglisina sana ginuyaban ti amana, inwang-itna ti pagatsiket ken nasileng a buokna sana intudo ti amana: “Nabartekka manen! Agapakayo manen ken ni nanay! Kuna ni nanay, maturogka kano idiay bangsal! Ikandadomi dagiti sipi!” Insurot ni Santos dagiti matana iti nasippukelen a patong ti timmarayen nga anak.
Inalidukdok ni Santos iti ngalngalngalenna nga adobo a manok idi minulmolan ti mugingna a KBL – kamatis, bugguong ken lasona — ti sidaen ti pamilia ni Ciano ita a rabii. Kasla nadanog ti kara-bukobna idi pinanggepna a tilmonen ti kabkabukabenna a lasag ti adobo a manok. Impugtitnan daytoy iti rimmuok dagiti agkaiwara a nakanganga ken mabisin a tanem a nasilnagan ti petromax.
Alas nuebe iti bigat: nakatiamba amin; gagangay no kalkalpas ti panagunget ti baybay ket narabuy ti makalapan ta agruar dagiti ikan iti aponda; kas iti naipasigud, sakbay a subbotenda ti puyat, adda latta arak ken pulotan a nailatag iti papag.
“Bagiyo met a di katataw-an…” nginirsian ni Santos ti panangipatedted ni katuganganna a babai ti naibaso a sammigel sakbay a mangitanguab.
“Diyo itaytaya dagita lapayagyo ta dikayto agdurek, kunam pay koma a, apong!” inggarakgak ni Isyong, ti sutil nga agtutubo.
(Adda tuloyna)


text:
Okeyka, Apong
MANIPUD daytoy iti bukodmi a lektiur wenno Dr. Arturo B. Rotor Memorial Lecture iti 11th Biennial Convention idi Septiembre 16, 2008 iti Philippine Society of Allergy, Asthma & Immunology. Kolumnista iti diario daydi Dr. Arturo B. Rotor.
Sursuratenna idi ti “Confidentially Doctor.” Nagserbi pay isuna nga executive secretary da nag-Presidente Manuel L. Quezon ken nag-Presidente Sergio Osmeña, Sr. Naipanagan kenkuana ti maysa nga endocrine disease a natakuatanna, ti Rotor Syndrome.
* * * Iti nabiit pay a tiempo, kalpasan ti pannakaikkat ti chronic appendicitis, ibaga ti doktor wenno surihano nga agtalinaedka iti iddam iti sumagmamano a lawas. Ti rason ket tapno agimbag a nasayaat ti sugat ti nagoperaan. No makalawas laeng, mabignat wenno mabennat ti naglunit a sugat no padasen a watwaten dagiti masel dagiti saka.
Iti nasao a nabiit pay a tiempo, daytoy ti kasayaatan a pamanunotan iti tay-ak ti medisina ket sinursurot dagiti surihano (surgeon), obstetrician, ken cardiologist. Ti pasiente iti typhoid, agtalinaed iti iddana iti sumagmamano a lawas, “tapno maliklikan ti pannakabignat,” ken iti biang ti sakit ti puso, sumagmamano a pasiente ti nabalakadan nga agtalinaedda laengen iti iddada iti unos ti panagbiagda.
Nabayag sa naduktalan dagiti doktor a nadeldelikado no agtalinaed ti pasiente iti iddana. Imbatad ni Richard Asher ti baro a pamanunotan:
“Kitaenyo ti pasiente a nakaidda. Nakaay-ay-ay ti ladawanna. Agtutukel dagiti dara iti uratna, maparparkagan ti bugas dagiti tulangna, mapempen ti rugit iti bitukana, agruprupsa ti lasag iti kaiiddana, agsibsibo ti isbo iti basisawna, ket ti espirituna, agawaaw manipud iti bagina.”
Adu a rason ti makaigapu iti daytoy a panagbaliw ti perspektiba. Umuna, ti pannakapataud dagiti antibiotiko, masapul a maatur ti wagas ti panagagas. Ti gurigor gapu iti pneumonia, mabalin a mapaksiat iti 48 nga oras, maisalakanen ti agarup agrupsan a saka a posible koma a maputed, mabalinen a maagasan dagiti naimpektaran a sugat a mangidalit koma iti pasiente iti sumagmamano a lawas.
In-inut, naamiris dagiti surihano dagiti naisangsangayan a panaglaing dagiti pasienteda a binalakadanda idi nga ‘aginana’ iti mabayag iti iddada. Masansan, kalpasan ti naballigi nga operasion, agtutukel ti dara kadagiti saka wenno bara dagiti pasiente. Adda pay ketdi dagiti saan nga agbayag iti iddada ta dagiti lasagda, agbalin a nalabudoy, idinto a dagiti nakarkaro, maaddaanda iti nakaro nga ulser.
Dagiti baro a wagas ti panagadal maipanggep iti puso ken bara, nangipaamiris kadagiti doktor no kasano ti kadakkel ti biddut dagiti sumagmamano nga immun-una a konseptoda. Napaneknekan, kas pagarigan a no nakaiddaka, ad-adda nga agtrabaho ti puso iti 25 porsiento ngem no nakatugawka. Kalpasan ti dakkel nga operasion, ti kabaelan ti bara nga aganges ket maikabassit iti nasursurok ngem dua nga apagkatlo; isu a masapul a nakatugawka tapno makaangeska a normal.
Ti moderno a doktor, ngarud, kasungani ti aramidna ngem ti sinarunona. Imbes nga ibagana nga agtalinaed ti pasiente iti katre, ibagana a bumangon tapno agpagnapagna.
Kadagiti adu a kaso, agarup milagro wenno datdatlag ti epekto daytoy iti nakem ti pasiente. Lumawag ti rupana, agsubli ti imas ti pannanganna, pumartak ti panaglaingna. Ket kunana a sitatalged: “Agyamanak, Apo. Makapagdigosak manen.”—O


text:
Wednesday, October 12, 2016
DUA A NAPATEG A TRAINING, NAITED KADAGITI 4 Ps
Cabugao, Ilocos Sur –Naaramid ti dua nga aldaw a panagsanay dagiti 120 a 4 Ps Beneficiaries iti ili a Cabugao iti Skills Training on Goat Raising with Vegetable Production idi Oktubre 11-12, 2016 iti Barang-ay Demo Farm, San Juan, Ilocos Sur ken iti Cabugao Cultural and Sports Complex, Brgy. Rizal, Cabugao, Ilocos Sur kas panagsaganadda.
Umabot ti 120 a 4 Ps Trainees ti nagpartisipar kadaytoy a kurso nga inggannuat ti Sustainable Livelihood Program (SLP) ti DSWD ken nakikammayetan ti LGU-Cabugao nga idauluan ni Mayor Josh Edward S. Cobangbang.
Naaramid ti panagsanay dagitoy a Trainees babaen iti panangtimon ni Mr. Dennis P. Aguimbag, SLP-PDO ti SLP-DSWD.
Iti umuna nga aldaw ti Training, nagsarita ni Mayor Josh Edward S. Cobangbang ket kimmablaaw ken nagyaman ta agtultuloy latta ti panagited ti DSWD iti proyekto a mangpasayaat ti pagbiagan ti kaamaan dagiti 4 Ps ken komkomplementaran ti LGU-Cabugao babaen iti panangtulongda iti kasapulan dagiti Trainees/Recipients.
Nagatendar met ni SBM Atty. Bryan Jett S. Pano, Committee Chairman on Social Services iti maikadua nga aldaw ti panagsanay kasta metten da MSWD Officer Mrs. Lydia S. Gazmen; Mrs. Wilma S. Cruz, Focal Person ti SLP Cabugao; Miss Aida S. Cueto kasta metten kadagiti Staff ti MSWDO-Cabugao ken iti 4 Ps Municipal Link-Cabugao iti nasao a Training. # (Web In-Action)
Umabot ti 120 a 4 Ps Trainees ti nagpartisipar kadaytoy a kurso nga inggannuat ti Sustainable Livelihood Program (SLP) ti DSWD ken nakikammayetan ti LGU-Cabugao nga idauluan ni Mayor Josh Edward S. Cobangbang.
Naaramid ti panagsanay dagitoy a Trainees babaen iti panangtimon ni Mr. Dennis P. Aguimbag, SLP-PDO ti SLP-DSWD.
Iti umuna nga aldaw ti Training, nagsarita ni Mayor Josh Edward S. Cobangbang ket kimmablaaw ken nagyaman ta agtultuloy latta ti panagited ti DSWD iti proyekto a mangpasayaat ti pagbiagan ti kaamaan dagiti 4 Ps ken komkomplementaran ti LGU-Cabugao babaen iti panangtulongda iti kasapulan dagiti Trainees/Recipients.
Nagatendar met ni SBM Atty. Bryan Jett S. Pano, Committee Chairman on Social Services iti maikadua nga aldaw ti panagsanay kasta metten da MSWD Officer Mrs. Lydia S. Gazmen; Mrs. Wilma S. Cruz, Focal Person ti SLP Cabugao; Miss Aida S. Cueto kasta metten kadagiti Staff ti MSWDO-Cabugao ken iti 4 Ps Municipal Link-Cabugao iti nasao a Training. # (Web In-Action)
Posted by Bayan ng Cabugao, Ilocos Sur at 1:45 PM
Subscribe to: Post Comments (Atom)


text:
STA. CRUZ, Ilocos Sur – Napapatay ti maysa a kontraktor idinto a nasugatan ti maysa a kaduana kalpasan a natambangda itay lawasna iti barangay Calaoan iti daytoy nga ili.
Nagudas ni Johnny Padaloy y Bacani, 38, kontraktor, naasawaan ken residente iti barangay Bugbuga iti daytoy met laeng nga ili idinto a nasugatan ni William Ulpindo, kaduana.
Saan pay a nabigbig dagiti nangsaneb kadakuada ken no ania ti motibo ti pammaltog.
Iti inisial nga inbestigasion ti polis, naammuan a nakalugan dagiti biktima, pakairamanan da Paquito Leal ken Elmer Contaoi iti maysa nga owner-type jeep nga agpadaya ket nagmenorda idi adda makitada a naipatengnga a traysikel a nakabalang iti dalanda.
Kellaat a dimsaag iti traysikel ti dua a lalaki sada pinaltogan iti namin-adu a daras ti biktima.
Natay nga insigida ti biktima. Nairaman a napuntaan ni Ulpindo ket naitaray iti ospital para iti panakaagas dagiti sugatna.
Insigida a naglibas dagiti masuspetsa kalpasan ti panangisayangkat iti krimen.
Iti sabali a damag, awan pay ti maitudo a suspetsa mainaig iti pannakapaltog ti maysa a tricycle driver iti sitio Cangatuan, Barangay San Juan iti daytoy met laeng nga ili.
Kinuna dagiti polis ditoy nga awan pay ti pakaammuan no asino dagiti pimmatay ken ni Salvador Olaya y Quines, 25, naasawaan, ken residente iti barangay Poblacion Sur, Santa Cruz, Ilocos Sur.
Nasarakan ti biktima nga awanen ti biagna gapu iti sugat iti ulona.
Nakarekobre dagiti inbestigador iti kapsula iti abayna a nagtaud iti di pay ammo no ania ti kalibrena a paltog.
Iti inisial nga inbestigasion ti polis, naammuan nga adda inlugan ti biktima a pasaherona a nagpaitulod iti nasao a lugar. Masuspetsa a dagitoy a pasaherona ti nangisayangkat iti nasao a pammapatay.


text:
Thursday, July 28, 2016
NAI-TURNOVER TI BARO A WASTE COMPACTOR TRUCK TI LGU-CABUGAO
Cabugao, Ilocos Sur – Naaramid ti pannakai-turnover ti kabarbaro a Waste Compactor Truck iti Green Innovations and Consultancy Services, Inc. (GICSI), kapartner ti Local Government Unit (LGU)-Cabugao babaen iti Integrated Solid Waste Program Under Public-Private Partnership Scheme iti sango ti Municipal Hall Building ita a Hulio 28, 2016.
Iti nasao a turnover, inimatangan ti Pamilia-LGU ken dagiti Opisiales Lokal ti ili a Cabugao nga idauluan ni Mayor Josh Edward S. Cobangbang.
Nakipaset met dagiti Staff ti Green Innovations and Consultancy Services, Inc. iti nadakamat a turnover. # (Web In-Action)
Posted by Bayan ng Cabugao, Ilocos Sur at 4:31 PM
Subscribe to: Post Comments (Atom)


text:
NAATAP a talaga ti kappia iti nagbaetan ti gobierno ken dagiti rebelde a komunista iti Pilipinas ta kalpasan ti pannakaisardeng ti ranget iti sumagmamano a lawas ken saritaan ti kappia, ket rimsua manen dagiti panagraranget a nakaibuisan ti biag dagiti agpapada a Pilipino.
Immandaren ni Presidente Rodrigo Duterte ti pannakaisardeng ti peace talk ceasefire, ken imbilinnan ti all-out war kadagiti rebelde a kameng ti New People’s Army kalpasan ti panangpapatay dagiti rebelde kadagiti sumagmamano a soldado sadiay Mindanao. Immuna nga inyatras dagiti rebelde ti bilateral ceasefire gapu ti saan a panangpagusto ni Duterte iti dawdawatenda a pannakawayawaya dagiti 400 political prisoners.
Immunan a nawayawayaan dagiti 18 a kangrunaan a political prisoners a nagserbi a kas consultant ti Communist Party of the Philippines National Democratic Front kabayatan ti pakauna a paset ti peace talk sadiay Netherlands. Saan a nawayawayaan dagiti kaaduan a political prisoners ta segun ken ni Duterte, ket dumaldalanda iti napaut a proseso ta sumangsangoda kadagiti nagduduma a kriminal a kaso, ket kasapulan ti bilin ti husgado. Impaganetget pay ti Presidente a mawayawayaanto koma dagiti political prisoners kas bunga ti naballigi a peace talk iti nagbaetan ti Government panel ken CPP – NDF panel.
Kasano pay nga agballigi ti peace talk no mapatiliw metten dagiti NDF ‘consultants ken agrangrangeten dagiti tropa ti gobierno ken rebelde? Imbabawin ni Duterte ti Joint Agreement on Security and Immunity Guarantee a nangpatalged iti saan a pannakatiliw dagiti NDF consultants bayat ti peace talk. Immandaren ti Presidente kada Defense Secretary Delfin Lorenzana ken Armed Forces of the Philippines Chief of Staff General Eduardo Año, ti pannakaisubli dagiti operasion kontra kadagiti rebelde ken pannakaaresto dagiti NDF consultants ken pannakaisublida kadagiti pagbaludan.
Adu dagiti masayangan iti pannakalilibeg ti saritaan ti kappia ken pannakaisardeng ti ranget iti nagbaetan ti gobierno ken rebelde. Mairaman kadakuada da Government Chief negotiator Labor Secretary Silvestre Bello III ken NDF Chief rebel negotiator Fidel Agcaoili gapu ta napalaus ti namnamada nga agballigi ti gannuatda. Adu met a sektor dagiti mangal-allukoy iti Presidente ken dagiti rebelde nga ituloyda ti saritaan ti kappia. Ngem adu met dagiti nalimed a mangsabsabotahe ti gannuat ti kappia gapu kadagiti bukodda a panggep ken interes.
Adda dagiti mangnamnama nga iti laksid ti kadagsen dagiti balikas nga inibbatan ti Presidente kadagiti rebelde ken panangimandarna iti all-out war kontra kadakuada, ket mabalin nga agbaliwto met laeng ti pangngeddengna, kas impanekneknan kadagiti immun-una nga addangna. Adu dagiti mamati a sinsero ti Presidente ti tarigagayna idi a mapasardengen ti aglima-dekadan a gubat iti nagbaetan ti gobierno ken dagiti komunista ta saan pay idi a nakapagtugaw iti akemna ket inusatannan ti pannakairugi ti patangan ti kappia babaen ti pannakisaritana iti sigud a propesorna a ni CPP Founding Chairman Jose Maria Sison. Dinutokanna pay a kameng ti gabinetena dagiti tallo a nominado ti CPP – NDF.
Kidkiddawen met dagiti leftist a miembro ti gabinete ni Duterte a da Social Welfare Secretary Judy Taguiwalo, Agrarian Reform Secretary Rafael Mariano, ken National Anti-Poverty Commission Chairperson Liza Maza ti gobierno tapno saan a mapukaw ti nagun-odda iti nayusuaten a saritaan ti kappia. Mamati dagitoy a cabinet members a nasken a maituloy ti saritaan ti kappia ta adun dagiti social issues nga ikagkagumaan a solsolbaren ti administrasion.
Nasayaat koma no dagitoy tallo a leftist a kameng ti gabinete ni Duterte ket dawatenda kadagiti rebelde iti CPP-NDF-NPA ta agkaykaysada iti decision ken tignay, ken nga ikagumaanda a maituloy ti saritaan ti kappia. Nakaskasdaaw ta agparparang ti saan a panagsinnurot ti pangngeddeng dagiti opisial ti CPP-NDF, ken dagiti NPA. Kabayatan ti patangan ti kappia sadiay ballasiw-taaw ket mapaspasamak met dagiti panaglabsing iti ceasefire a puon ti nakarurodan ni Duterte. Aglimapulon a tawen dagiti nadara a ranget iti nagbaetan ti gobierno ken dagiti rebelde a komunista. Saan laeng a dagiti soldado ken rebelde dagiti biktima iti daytoy a riribuk. Ngem kaaduanna ket dagiti sibilian nangruna dagiti napanglaw ken dagiti agnanaed kadagiti away. No saan a magun-od ti kappia iti termino ni Duterte, narigrigatton kadagiti sumarsaruno nga administrasion.
No dagiti mangidaulo ti gobierno ken dagiti rebelde ket ti pudno a tartarigagayanda ket ti sapasap a pagimbagan dagiti umili, nasken a laksidenda dagiti bukodda nga interes ken pagturayenda ti kinapakumbaba sakbay nga iyusuatda ti saritaan ti kappia ken maisardeng ti ranget. Agari laeng ti kappia iti Pilipinas no tallikudanda ti kinatangsit ken mabigbigda a ti karangrangetda ket kadaraanda a Pilipino ken kabsatda iti imatang ti Dios. (Eden A. Alviar)


text:
Catholic Encyclopedia
Ti The Catholic Encyclopedia: An International Work of Reference on the Constitution, Doctrine, Discipline, and History of the Catholic Church,[1] makunkuna pay a kas ti Old Catholic Encyclopedia ken ti Original Catholic Encyclopedia,[2] ket ti maysa nga ensiklopedia iti pagsasao nga Ingles a naipablaak idiay Estados Unidos. Ti immuna a tomo ket nagparang idi Marso 1907 ken dagiti tallo a naudi a tomo ket nagaparang idi 1912, ken sinaruno babaen ti master a pagsurotan a tomo idi 1914 ken kalpasan dgaiti suplementario a tomo. Daytoy ket naidesinio "tapno makaited kadagiti agbasbasa tinapno ken autoritatibo a pakaammo iti intero a siklo dagiti interesado iti Katoliko, aksion ken doktrina".[3][4]
Ti Catholic Encyclopedia ket inpabaak idi babaen ti Robert Appleton Company, ti kompania ti panangipablaak nga inkorporado babaen idiay New York idi Pebreo 1905 para iti panggep iti panangipablaak ti ensiklopedia. Dagiti lima a kameng ti Editorial Board ti ensiklopedia ket nagserbida pay a kas dagii direktor ti kompania. Idi 1912 ti nagan ti kompania ket nabalin iti The Encyclopedia Press. Ti panangipablaak idikadagiti tomo ti ensiklopedia ket isu idi ti kaikaisuna a negosio babaen ti kompania iti las-ud ti kabibiag ti proyekto.[5]
Dagiti nagibasaran[urnosen | urnosen ti taudan]
Dagiti panangipalawag a nota
Dagiti dakamat
- ^ Herberman, Charles G.; et al., dagiti ed. (1907). The Catholic Encyclopedia. Volume 1: Aachen–Assize. New York: Robert Appleton Company. Title page.
- ^ "The Original Catholic Encyclopedia". El Cajon, California: Catholic Answers. Naala idi 2011-07-21.
- ^ Preface to the Catholic Encyclopedia
- ^ "Scan of 'Preface'". El Cajon, California: Catholic Answers. Naala idi Septiembre 6, 2010.
- ^ "The Making of the Catholic Encyclopedia". The Catholic Encyclopedia and its Makers. New York: The Encyclopedia Press. 1917. pp. iii–viii. OCLC 748253.
Dagiti akinruar a silpo[urnosen | urnosen ti taudan]
Midia a mainaig iti Catholic Encyclopedia iti Wikimedia Commons
Dagiti obra a mainaig iti Catholic Encyclopedia iti Wikisource (iti Ingles)
- Catholic Encyclopedia iti Catholic Online
- Catholic Encyclopedia iti Catholic.com


text: KADAANAN NGA ARUATEN. Dandani mapukawen dagiti kadaanan a pagan-anay kas iti ngato agsipud ta dagitin partuat ti kabaruanan a panawen ti ad-addan nga aruaten dagiti agtutubo. Sa laengen maibado dagitoy no adda naisangsangayan a pasken, kas iti naangay iti maudi a rabii ti 2008 Kannawidan Festival a nagaruat dagiti sangsangaili ken agtuturay ti probinsia a pakairamanan ni Gov. Deogracias Victor Savellano ken dati a Bokala Asucena Purisima kadagiti kawes circa panawen dagiti Kastila.(Salvador A. Espejo)


text:
MAGSINGAL, Ilocos Sur – Inaresto ti composite team manipud iti CIDG – Region 2 ken dagiti polis-Magsingal ti maysa a mannalon nga akusado iti statutory rape sadiay Barangay Napu, ditoy nga ili idi agsapa ti Abril 9.
Naaresto ni Fredelito Dela Rosa y Ubarde babaen ti bileg ti warrant of arrest nga inyisio ni Judge Nicarnor S. Pascual, Jr. ti Regional Trial Court, Branch 8, Aparri, Cagayan gapu iti nadakamat a kasona a nai-docket iti babaen ti Criminal Case No. 11-13717.
Awan ti nairekomendar a piansa ni Dela Rosa.
Kalpasan a naaresto, naipan ni Dela Rosa iti Magsingal District Hospital para iti physical ken medical examination sa naipan iti police station para iti booking, pannakaretrato ken dokumentasion sakbay a maidatag iti maseknan a korte.
Ni Dela Rosa ti most wanted person ti Buguey, Cagayan kas binalidar ti Magsingal police station.#


text:
ESTETIKA TI RISIRIS (Tuloy ti Umuna a Paset)
February 16, 2009 Leave a comment
Ituloyko man daytoy nairugik a panagkomentario kadagiti dadduma a putar (particular ti daniw) ti ingungotenyo unay a literatura ilokano. Kasla adda pangaduak a mangituloy koman ngem “rugi pay laeng ti dangadang” kunak man, uray, no awan met ti karangrangetko no di laeng ti bukod nga oras ken ti bukodko a bagi ken kasta metten dagiti kritiko (kuno) a nakaabungot kadagiti nabengbeng a parbo a nagan kadagiti internet fora ken message boards a sibubuteng met a tumayaktak iti lona a pagbabakalan.
******
Iti naudi a parapo iti nairugik a sinurat, kunak: “saanko nga ammo no nairanrana laeng a naigibus ti panagrames iti linia 69.”
Ti 69 ket maysa met a napateg nga imahe iti daytoy a daniw. Daytoy ti arapaap a posision ti daniw. Ti panagbaliktad ti saad ket isu ti gandat amin a risgo a nailadawan iti sinurat.
Kitaentayo man ti rikna ti panagalimpatok ti mangrames kalpasan a maaramid ti naplano, mabalin a narisgo, naunday, bulgar a panagrames.
Iti linia 70-73, nga isu metten ti maudi a parapo ken conclusion ti daniw ket maysa a sibubukel nga imahe ti naalimpatokan a pannakapnek , a makita iti “ket kalpasanna, agtik-abto met ngatan ti idi pay a nabisbisinan a butok” numanpay awanan kinasiertona a daytoy a pannakapnek a kas agtultuloy ken mataginayon (continuing and lasting).
Awanan kinasigurado kunak ta uray ibagak a daytoy ti “telos”, ti ngudo ti tignay, ti sirmata a gapu ti tignay a panagrames, adda nabagas nga imahe iti taraudi ti daniw a kas nailadawan ditoy: “ngem dina met gayam kayat ti makiiyyot kaniak ngamin ta nalaadak, ta tabbel/burisak, ta saruaak!“
No alaentayo, kas iti ibagak iti umuna a paset, a, ti gloria iti daniw ket imahe ti gobierno, turay/agturay ket ti rapist/s ket dagiti makapungtot nga iturturayan/umili nga “idi pay a nabisbisnan” ken ti panagrames ket bales, adda riknak a saanto a nabalaigi ti tignay a kas met laeng iladawan ti naudi a dua a linia.
Kalpasan ti panagrames, mabati latta dagiti umili a kas “nalaad, tabbel/buris, ta sarua!” a mabalin a ladawan met laeng ti saan a panagbalbaliw, nga kalpasan a marames ti maysa nga agtuturay/gobierno, addanto latta manen tumpuar a gloria ket agsublinto met laeng a mabisbisinan manen dagiti umili.
Kas man laeng kastoy: “Kalpasan ti panagsalsal, ania?”
Nayon a Paliiw
Mabalin a daytoy a daniw ket mababalaw kadagiti balikas a napili ti author a pangiladawan ken iti tema a rames/panagrames ngem adda met anag a mabalin met a mapidut ti agbasbasa a kas kaniak.
Sobra met unay ti pannakailadawan ti rames. Mabalin koma met a mapapintek tapno saan unay nga overkill.
Ti sibubukel a daniw ket maysa met laeng a karit ti kinawaya ti tema, porma ken dagiti balikas a nausar numanpay adda/adu met dagiti nagkamtudanna a mabalin a pakapilawanna.
Awis…
(Awisenkayo koma amin a mangiyalnag ti kayatyo met nga ibaga maipanggep iti daytoy a komentario. Awanantayo ti forum ngem mabalinkayo met dita baba.)


text:
NARVACAN, Ilocos Sur – Tallo a mangngalap a taga-Lingsat, Santa Maria, Ilocos Sur ti tiniliw dagiti bumarangay ditoy gapu iti mapapati nga illegal a panagkalapda iti fish sanctuary idiay barangay Sulvec, itoy nga ili.
Nainaganan dagiti suspek a da Ronald Daproza, 30, Mevan Daproza, 30, ken Nemesio Santiago, 19, agpapada nga agnaed iti Barangay Lingsat, Santa Maria, Ilocos Sur.
Iti inisial nga inbestigasion, nasaripatpatan dagiti barangay tanod dagiti nasao a suspek nga agkalkalap iti nasao a lugar ket insigida nga impulongda ken ni Barangay Kapitan Mario Cabasal a dagus met a timmawag iti polis. Dagus a nagresponde dagiti polis ket tiniliwda dagiti suspek nga agkalkalap iti fish sanctuary.
Pakairamanan kadagiti nakumpiska kadagiti suspek ti kompresor.#